text:
OPTIMAL THINKING A PROPGRAM IN PAPIAMENTU
‘SIÑA PENSA I KOMUNIKÁ OPTIMALMENTE’
VERSHON NA PAPIAMENTU
KONTENIDO:
1.Kiko ke men pensa i komuniká optimalmente
2. Enkuesta komo punto di salida pa optimalisá bo pensamentu
3. Preguntanan básiko ku bo ta hasi na momento di siña pensa optimalmente
4. Puntonan di salida den e proseso di pensa optimalmente
5. Ehèmpelnan di preguntanan optimal
6. Tuma akshonnan optimalmente
7. E proseso di 7 paso pa optimalisá desishonnan simpel
8. E proseso di 9 paso pa optimalisá desishonnan kompleho
9. Kon bo por apliká pensamentu optimal konsekuentemente
10.Ehèmpelnan di ponensianan optimal
11.Enkuesta pa fiha e grado di balor propio i pa fiha bo metanan
12 Lesamentu di bo skor
13. Yuda optimalisá bo komunikashon ku otronan
14. Solushoná konflikto optimalmente
15. Un tèst pa fiha kon optimal bo komunikashon ta
16. Ehersisionan pa siña pensa optimalmente
- KIKO KE MEN SIÑA PENSA OPTIMALMENTE
Meta di siña pensa optimalmente ta:
- Optimalisá bo konosementu
- Optimalisá abilidatnan, bo talentonan
- Optimalisá e tempu ku bo tin disponibel
PENSA optimalmente ta un hermènt mental ku bo tin mester pa bo realisá bo metanan den bida.
1.1. Bo ta siña hasi e mihó preguntanan i konsekuentemente lo bo haña e mihó kontestanan riba bo preguntanan.
1.2. Di e forma ei lo bo por tuma desishonnan mas konstruktivo den kada situashon ku presentá den bo bida.
Tur hende ku ke alkansá lo máksimo den su bida por pensa optimal i asina optimalisá logronan den su propio bida. E ta un strategia pa determiná bo mes prioridatnan i haña solushonnan máksimo pa eskohonan ku abo ta hasi konstantemente. Pensa optimalmente ta e idioma di mas haltu di bo propio ser.
1.3. Pensando optimalmente bo ta siña pone énfásis riba pensamentunan mas konstruktivo.
1.4. Bo ta skohe e mihó opshonnan ku tin i una bes bo skohe, bo no ta tene ningun kompetensha ku otronan, pero bo ta traha riba loke ta bon pa bo mes.
- ENKUESTA KOMO PUNTO DI SALIDA PA OPTIMALISÁ BO PENSAMENTUNAN
Midi bo mes pensamentunan pa sa kon optimal bo ta pensando aktualmente
- Un skor total di entre 70-75 ta nifiká ku konstantemente bo ta usa bo pensamentunan optimal den bida
- Un skor total di entre 47-70 ta nifiká ku bo ta pensa kaba hopi bon, pero ku bo no ta pensa tur ora bai den bo mes bentaha
- Un skor total di entre 16-45 ta nifiká ku bo pensamentunan aktual tin un resultado mediokre den bo bida
- Un skor total di entre 0-15 ta nifiká ku bo pensamentunan aktual tin un resultado negativo den bo bida
- Preguntanan básiko ku bo ta hasi na momento di siña pensa optimalmente
Lo bo por kuminsá ku e proseso SIÑA PENSA OPTIMALMENTE na kualke momentu deseá, si bo skohe pa pensamentu konstruktivo i si bo hasi bo mes konstantemente e siguiente preguntanan:
- Kiko ta e kosnan mas importante pa mi?
- Kiko ta e meta mas importante?
- Kiko ta e fuentenan mas importante pa realisá mi metanan
- Kiko ta mi talentonan mas grandi i kua ta mi posiblidatnan?
- Kon lo mi por hasi mihó uso di nan pa realisá mi metanan?
- Kua ta e akshonnan mas konstruktivo ku mi por start kuné aworaki?
- Ken ta e hendenan mas konstruktivo ku ken mi por kompartí mi metanan i mi akshonnan?
- Kon lo mi por optimalisá mi gratitut den bida?
4. PUNTONAN DI SALIDA DEN E PROSESO DI PENSA OPTIMALMENTE
- NO SUKUMBĺ PA NEGATIVISMO. Hasi preguntanan konstruktivo pa yuda e pensadónan negativo pa nan bai pensa mas positivo i optimal pa haña e mihó solushon pa nan problemanan ku nan ta konfrontá.
- KEDA PENSA REALĺSTIKO, POSITIVO I KU HOPI OPTIMISMO
- PENSADÓNAN OPTIMAL TA ELIMINÁ DESEPSHON, DOR DI BUTA ÉNFASIS RIBA SITUASHONNAN POSITIVO I KONSTRUKTIVO KU NAN POR KONTROLÁ.
- EHÈMPELNAN DI PREGUNTANAN OPTIMAL
Pa bo por keda pensa optimal, hasi bo mes e siguiente preguntanan.
- Ki ora mi ta mas inkliná pa hasi preguntanan optimal?
- Kua ta e mihó pasonan ku mi por dal bou di sirkunstansianan aktual?
- Mi ta aspetá loke ta kai bou di mi kompetensha i mi ta optimalisá loke sí mi por kontrolá?
- Mi ta skohe e mihó alternativa komo solushon pa un problema?
6. TUMA AKSHONNAN OPTIMAL
Pa tuma akshonnan optimal tur hende por hasi lo siguiente:
- Asina bo ripará serka bo mes ku bo tin pensamentunan negativo, revisá konsientemente kiko ta e kousa.
- Nota ki ora bo ta topa personanan negativo.
- Pensa pa bo mes kiko ta e mihó ku bo por hasi e ora ei.
- Buska konsientemente uso di pensamentu optimal, optimalisá i sigui optimalisá bo mes pensamentunan pa asina bo por keda bo mes i no kai den un spiral di negativismo.
- KIKO POR SOSODÉ ORA BO KEDA HUNTU KU HENDE KU KETU BAI TA SIGUI PENSA NEGATIVO?
- DI KON ABO SÍ KE SIGUI PENSA OPTIMALMENTE?
- KUA OTRO AKSHON OPTIMAL ABO LO POR TUMA?
7. E PROSESO DI 7 PASO PA OPTIMALISÁ DESISHONNAN SIMPEL
Pa optimalisá desishonnan simpel por hasi lo siguiente”
- Definí e problema
- Definí e lapso di tempu den kua e problema mester keda solushoná
- Eksplorá opshonnan ku tin pa solushoná e problema i nota nan bou di otro
- Eliminá opshonnan ku no ta realístiko
- Investigá pa bo mes konsekuenshanan di kada opshon (skirbi kua ta e pro i kontra)
- Kalkulá peso di bentaha i desbentaha di kada konsekuensia
- Skor kada un posibilidat ( e sifra 1 ta e konsekuensia menos importante; e sifra 10 ta e konsekuensia mas importante)
- E resultado total ta loke ta konta huntu di tur e skornan (tuma skor total di e bentahanan i e skor total di e desbentahanan i mira kiko ta e diferensia)
- E PROSESO DI 9 PASO PA OPTIMALISÁ DESISHONNAN KOMPLEHO
Desishonnan kompleho ku lo por kambia bo bida totalmente manera kumpramentu di kas, kambio di trabou, skohe pa haña yu, ku ta kai bou di desishonnan kompleho i ku un proseso di 9 paso bo por optimalisá esaki.
- Disidí kiko bo ke alkansá mas tantu
- Disidí den kua lapso di tempu e desishon mester keda tumá
- Traha un lista di kriterionan mas importante ku lo por influenshá bo desishonnan
- Determiná skornan di bo kriterionan (1 te 10)
- Determiná kuantu bo promé opshon ta kuadra ku e kriterio ku abo a determiná
- Multipliká e skornan di bo kriterio ku e skor di bo promé opshon ku ta kuadra mas ku bo kriterio
- Determiná e skor total
- Ehekutá e opshonnan ku abo no ta deseá
- Disidí awor kiko ta e skor di mas haltu i e mihó opshon ku bo tin.
9. KON BO POR APLIKÁ PENSAMENTU OPTIMAL?
Skohe hopi konsiente pa pensa optimal, puntra bo mes kua ta e mihó manera pa haña e mihó kontestanan.
- Sigui bo pasonan koutelosamente i puntra bo mes na final di kada dia lo siguiente:
- Kuantu biaha mi por a logra aktua mihó, den e tempu adekuá riba aktividatnan mas importante i na e mihó manera?
- Surpasá limitashonnan den bo pensamentu sentral i analisá pa bo mes kua ta e bentaha- i desbentahanan di bo pensamentunan. Kòrda ku bo konvikshon i kreënsha den algu ta e liña kòrá den tur bo aktividatnan.
Ehèmpelnan di preguntanan optimal ta e preguntanan manera:
- Mi ta para muchu ketu na kosnan ku mi no por kontrolá?
- Mi ta dispuesto pa karga responsabilidat kompletu pa optimalisá mi propio pensamentunan, sentimentunan, akshonnan i mi mes bida?
- Ta mi deseo di mas grandi pa karga mi mes responsabilidat òf mi ke un otro hende òf algu otro karga responsabilidat p' ami?
- Kiko mi tin mester di otro ku mi no por duna mi mes?
- Kua ta e mihó manera pa biba i sigui krese i sigui studia ?
TUMA TEMPU PA NOTA KIKO SEGUN ABO, BO POR BIBA KUNÉ, TAMBE KU OTRONAN DEN E MUNDU GLOBAL KU NOS TA FORMANDO PARTI DI DJE?.
Mi ta bon E motibunan pakiko mi ta kere ku mi ta bon:
Mi ta bon E bentahanan di mas grandi di esaki ta:
- Kua ta e akshonnan pa mi mustra e mihó ami?
- Kua ta e mihó akshonnan pa solushoná problema?
Skohe konsientemente pa pensamentu optimal na kada momentu oportuno i sigui koutelosamente bo mes progreso. Komprometé bo mes pa bo remplasá bo pensamentu i kreënshanan sentral pa otro ideanan ku por ta mas optimal.
Nota algun pregunta ku bo por hasi bo mes si bo ke siña pensa optimal.
- Kiko ta mas importante pa mi mes?
- Den kiko mi mester kere i kua pensamentu mi mester tin, kua pasonan mi mester tuma konsientemente pa realisá loke ta importante p’ami?
- Kon mi por ta sigur ku e pensamentunan aki ta hopi bentahoso pa mi?
- Kua ta e mihó manera pa eliminá opstákulo for di kaminda, ku no ta kuadra ku mi manera nobo di pensa?
- Kuantu di mi aktividatnan aktual ta bálido ainda pa mi manera optimal nobo di pensa?
Algun ehèmpel di akshon/paso optimal ta lo siguiente:
- Pensa riba e ultimo biaha ku bo a sinti bo un víktima di un otro persona.
- Kiko bo tabata ke di e persona, loke bo no por duna bo mes?
- Saka un ponensia úniko optimal for di e lista aki bou ku ta korespondé na e krítika ku bo ta haña di otronan. Skirbi esaki riba un papel i us’é den situashonnan ku bo por antisipá krítika fuerte.
- Skirbi awor pa bo mes kiko lo bo a hasi si bo no tabatin mièdu di krítika.
- Para ketu i studia kua ta e mihó akshon pa surpasá bo miedu.
- EHÈMPELNAN DI PONENSIANAN OPTIMAL
- Loke mas mi ta apresiá di un amigo/partner ta___________________________
- E mayor balor ku mi ta duna na mi karera profeshonal ta__________________
- Loke mas mi ta apresiá den mi bida spiritual ta__________________________
- Loke mas mi ta apresiá na mi kurpa ta__________________________________
- Loke mas mi ta apresiá di mi memoria ta _______________________________
- Loke mas mi ta apresiá di mi bida ta___________________________________
- Loke mas mi ta apresiá ora mi ta den naturalesa ta_______________________
- Loke mas mi ta apresiá di e lunanan di aña ta___________________________
- Loke mas mi ta apresiá di mi kas ta____________________________________
- ENKUESTA PA FIHA E GRADO DI BALOR PROPIO I PA FIHA BO METANAN
Kon por midi bo balor propio I bo metanan?
- LESAMENTU DI BO SKOR
Konta tur skor huntu pa bo haña sa bo skor final.
- Un skor di entre 70-75 ta nifiká, ku ya bo ta aplikando bo pensamentu optimal konsientemente.
- Un skor di entre 46-70 ta nifiká ku bo metanan i bo balor propio ta bon, pero ku ainda bo no a alkansá lo mihó pa bo den bida.
- Un skor di entre 16-45 ta nifiká ku bo balor propio i bo metanan ta mediokre i ku bo ta duda ku bo ta dil na e mihó manera ku bo konosementu, abilidatnan i bo talentonan.
- Un skor di entre 0-15 ta nifiká ku bo balor propio I bo metanan ta bou di nivel.
- YUDA OPTIMALISÁ BO KOMUNIKASHON KU OTRONAN
Den un komunikashon optimal hende ta tene kuenta ku otronan su metanan i ta negoshá pa haña ganashi mutuo!
Un barera grandi pa komunikashon optimal ta falta di konsenshi di nos propio limitashonnan, sentimentunan, kreënsha i espektativanan.
Ta semper difísil pa komprondé un otro si bo mes no ta komprondé bo mes.
Aki ta sigui algun ehèmpel di opstákulo ku ta blòkia komunikashon optimal ku un otro persona.
- Falta di vokabulario ta nifiká hopi bes ku bo tin problema pa komuniká den un lenguahe sano i komprendibel
- Bareranan sikológiko ta pone ku bo no tin kontakto visual i ku no por skucha otro.
- Interes egoïsmo ta pone ku bo no ta preokupá ku e otro, pero sí den bo mes intenshonnan i propio ganashi
- Trata di dominá e otro pa medio di krítika, menasa i prehuisio
Komunikashon optimal tin kontakto mutuo komo meta i ta trata di ta bo MIHÓ AMI. Un kontakto optimal ku un otro ta ofresé un ambiente di seguridat pa tur pensamentu i pa tur sentiment ku otro por kompartí ku bo. Ora ta trata di kontakto optimal ta tene kuenta ku sentimentunan, motibunan di un otro i ta sòru tambe pa un konekshon di probecho di tur dos banda.
Kuater pregunta optimal pa fomentá komunikashon optimal ta:
- Ami ta dunando e otro persona atenshon kompletu?
Ku otro palabra, mi ta sòru pa un ambiente ku por distrahí òf ku ta yen di zonidu? Mi ta keda wak e persona yen di atenshon i mi ta sòru di tin kontakto di wowo?
- Mi ta mustra e persona ku mi ta interesá?
Ku otro palabra mi ta hasi pregunta habrí i sinsero manera: Kon esaki a pasa? Unda? Pakiko? Ki ora? Mi ta sòru pa mi no interumpí e persona?
- Mi ta buska komprenshon mutuo?
Ku otro palabra, mi ta sòru pa no husga e otro persona i mi ta hasi pregunta pa sigurá ku mi ta komprendé e otro bon i no interpretá loke e ta bisa malu?
- Mi ta inspirá e otro na okashonnan i desishonnan optimal?
Ku otro palabra, mi ta hasi e mihó preguntanan pa mi haña kontestanan optimal? Mi ta skucha e mihó kontestanan?
Mas o menos 85% di nos komunikashon ta non-verbal i segun ekspertonan di komunikashon, komunikashon non-verbal ta e fuente mas konfiabel di komunikashon di e persona su emoshonnan. Mensahenan non-verbal ta eksponé sintimentunan profundo di hende.
14.SOLUSHONÁ KONFLIKTO DI MANERA OPTIMAL
Si bo rekonosé un konflikto i bo ke solushon’é di un manera optimal, anto e ora ei lo bo mester minimalisá e diferenshanan entre e personanan i optimalisá e komprenshon mutuo.
Ora ta solushoná konflikto mester tin disponibilidat pa solushoná serka esnan ku ta relashoná ku esaki. Lo bo por apliká e plan di shete paso ku ta sigui aki bou pa haña e mihó solushonnan pa e konflikto.
Paso 1. Definí e konflikto manera kla.
- TA UN KONFLIKTO EMOSHONAL ?
- TA UN KONFLIKTO di nesesidatnan ku por ta distinto di otro?
- TA UN KONFLIKTO DI BALOR?
Si ta un konflikto di emoshon manera rabia, miedu, deskonfiansa, ets, ta kasi imposibel pa usa un solushon rashonal mesora. Ora emoshonnan ta haltu no kuminsá mesora ku SOLUSHON DJE PROBLEMA,pero usa e siguiente strategía:
- Skucha aktivamente(parafrasá, hasi pregunta, usa empatía pa komprondé tantu loke e persona ta bisa i e kontenido di e problema;
- Si ta un konflikto di nesesidatnan ku ta distinto usa un situashon di ‘WIN-WIN’ den kua tur dos personanan por sali ganá
- Si ta un konflikto di BALORNAN ku ta distinto na otro, (por ehèmpel un otro religion i su balornan, polítika,’ issue’-nan ku ta di un índole sosial i otro pensamentunan fuerte tokante loke ta bon i malu, SKUCHA KONSTRUKTIVAMENTE E PUNTO DI BISTA DJE PERSONA, pero NO TRATA DI KAMBIA E PERSONA PA BAI TUMA BO PUNTO DI BISTA.
Pues, no trata di persuasí e persona pa e kambia su pensamentunan.
Den tur tres kaso ta konta :
- Analisá e kousa di e problema òf konflikto
- Definí e meta pa e solushon
- Tuma desishonnan riba tur informashon rondó di dje ku ta nesesario
- Koöperá ku e partidonan pa krea opshonnan positivo
- Evaluá e opshonnan den lus di informashon ku bo a kompilá
- Negoshá ku e partidonan (tuma e mihó desishon ku por ofresé otro)
- Skohe un fecha pa ‘follow-up’
15. TÈST BO MES PA FIHA KON OPTIMAL BO KOMUNIKASHON TA
16. EHERSISIONAN DEN SIÑA PENSA OPTIMALMENTE
- KIKO OPTIMAL TA NIFIKÁ PA MI?
- Mi koló favorito ta_____________________________________________
- Mi abilidat físiko mas atraktivo ta________________________________
- Mi ta mustra mihó ora__________________________________________
- Mi artista favorito ta__________________________________________
- E sonido den naturalesa ku mi ta apresiá mas ta____________________
- E muzik favorito ta____________________________________________
- E espektákulo mas grasioso ku mi a eksperenshá ta_________________
- E kantante ku segun mi tin e bos mas plasentero ta_________________
- E persona mas grasioso ku mi konosé ta___________________________
- E stul mas kómodo den mi kas ta________________________________
- Mi ta sintimi mihó ora_________________________________________
- E fakansi ku mi ta kòrda komo esun mas plasentero ta______________
- Mi kuminda favorito ta_________________________________________
- Si ta trata di amistat mi mihó kontribushon ta_____________________
- Loke mi ta apresiá mas di mi amigo/amiga ta_____________________
- Mi por optimalisá mi relashon ku mi partner ora___________________
- Mi fantasia mas grandi ta______________________________________
- Mi por optimalisá mi entrada e aña aki si mi______________________
- E mihó manera pa optimalisá mi karera profeshonal e aña aki ta____
- E mihó opshon ku mi por tuma awe pa alkansá mi meta mas importante ta__________________________________________________________ MENSHONÁ 5 pregunta ku lo bo por kuminsá kada dia kuné
a._________________________________________________________________
b._________________________________________________________________
c._________________________________________________________________
d._________________________________________________________________
KON BO TA BALORÁ I BO TA SKOR BO MES?
- BO PUNTONAN FUERTE TA_______________________________
- BO MES?______________________________________________
- BO PUNTONAN DÉBIL TA_________________________________
- E PROSESO PA OPTIMALISÁ BO PUNTONAN MENOS FUERTE ta:
- E PROSESO PA OPTIMALISÁ BO PUNTONAN FUERTE ta:
KON BO TA IDENTIFIKÁ BO METANAN DI BIDA?
Kiko mi ta preokupá mas pe?
Ken òf kiko mi ta stima mas?
Na kiko mi ta relashoná mi mes mas?
Kiko ta mi prinsipionan?
Ki ora mi ta funshoná mihó?
Kiko ta dunami e mihó sentimentunan di importansia den mi bida?
Kiko sigur lo mi ke?
Kiko ta loke mas mi ta anhelá?
Di kua aktividat mi ta gosa mas?
Kiko ta e tres kosnan den bida ku mi ta duna mas balor?
Kiko ta mi tres ambishonnan mas importante den bida?
Si mi tin un aña so mas di bida, kon lo mi pasa e aña ei?
Kon mi ke pa nan rekordámi?
Kon lo mi biba si mi tabatin tur plaka ku lo mi tabata ke?
Si bo ke tin e dia mas dushi, kon lo bo pas’é?
Kon bo mihó medio ambiente lo ta?
Riba kua meta lo mi konsentrá si mi ta sigur ku lo mi no faya tòg?
Kiko ta e loke ta mas dushi ku lo me ke alkansá?
KON BO TA IDENTIFIKÁ BO METANAN DI KARERA PROFESHONAL?
Kua ta mi partinan fuerte?
Kua ta mi talentonan?
Kiko ta hasimi felis, ta yenami di goso?
Kiko mi gusta hasi?
Den kiko mi ta mas interesá?
Kua ta e forma mas grandi den kua mi ta duna un kontribushon na otronan?
Kua ta e organisashon ku mi ke sirbi mihó?
Den kua organisashon mi ta pas mihó?
Kua ta mi metanan di mi karera profeshonal?
Kon mi por sigui krese den konosementu?
SIÑA HASI PREGUNTA OPTIMAL
PREGUNTANAN OPTIMAL'ken'
Ken ta esun mas importante den mi bida?
Ken mi ta konfia mas ku otro hende?
Ken ta e persona mas konfiabel den mi bida?
Ken mi ta atmirá mas?
Ku ken mi ta pasa mas agradabel?
Ken mi ta respetá mas?
Ken ta dunami e oportunidat mas grandi pa krese tantu personalmente komo den mi profeshonalidat?
PREGUNTANAN OPTIMAL ‘kiko’
Kiko ta mi fuente di inspirashon mas grandi?
Kiko ta sumamente importante p’ami?
Kiko ta sumamente importante pa e hendenan ku ta importante pa mi?
Kiko ta e bentahanan ku mi ta optené si mi tuma e mihó akshonnan pa alkansá e loke ta mas importante den mi bida?
Kiko ta e mas importante pa tur hende ku tin kompromiso?
PREGUNTANAN IMPORTANTE ‘kon’
Kon mi por saka lo máksimo for di e momento aki?
Kon mi por bai funshoná mihó?
Kon mi por saka lo mihó di mi bida?
Kon mi por sostené mihó e hendenan ku ta importante pa mi?
Kon mi por hiba un bida optimal?
Kon mi por usa pensa optimal frekuentemente?
PREGUNTANAN IMPORTANTE ‘ki ora’
Ki ora mi ta gradesidu?
Ki ora mi ta sintimi inspirá?
Ki ora mi ta alegre?
Ki ora mi ta funshoná optimal?
Ki ora mi ta stima un persona?
PREGUNTANAN OPTIMAL ‘Pakiko’
Pakiko ta mi bentaha di mas grandi pa aseptá e momento aktual?
Pa kiko ta den mi propio bentaha pa aseptá mi sintimentunan?
Pakiko ta den mi propio bentaha pa tene kuenta ku mi fayonan?
Pakiko ta den mi propio bentaha pa stima mi mes i ta stima bida?
Pakiko ta den mi propio bentaha pa ta mas felis?
Pakiko e momento aki ta e mihó momento?
HASI PREGUNTA OPTIMAL TOKANTE ' MI PROPIO AMI'
Mi ta meresé di haña lo mihó den mi bida?
Mi ta duna mi mes loke mi ke realmente i mi ta sinti ku mi meresé esei tambe?
Mi por kumpli ku mi nesesidatnan mas importante?
Mi ta usa pensamentu optimal konsistentemente pa saka lo mihó pa mi bida?
Kiko mi ta atmirá mas di mi mes?
Kiko ta mi abilidatnan balioso?
Kiko ta mi partinan mas fuerte?
Kiko ta mi kustumbernan mas produktivo?
Kiko mi ta atmirá mas di mi mes?
Pakiko mi ta agradesido den mi bida?
HASI PREGUNTA OPTIMAL ' NA E MOMENTO AKI'
Kiko ta pasando den mi awor aki?
Mi ta aseptá e realidat di e momento aki òf mi ta duna resistensia na dje?
Kon mi por saka lo maksimo for di e momentu aki?
Kon ta e uso mas inteligente di mi tempu?
Kiko ta e mihó akshon ku mi por tuma awor?
PREGUNTANAN OPTIMAL 'DURANTE E SIMAN AKI'
Kiko ta mi prioridatnan mas haltu e siman aki?
Kiko ta e mihó akshonnan ku mi por tuma pa realisá mi prioridatnan?
Kon mi por pasa kada dia di un forma mas plasentero?
Kiko ta e mihó kos ku mi por hasi pa ta mas felis?
Kon mi por funshoná mihó?
Kon mi por biba mas felis posibel?
Kon mi por motivá otronan pa nan funshoná mihó?
Kon mi por sigui krese den konosementu?
Curacao, December 2019
Pa kualke pregunta, sugerensha: ariandabloem@gmail.com


c: text/html

text:
Sasaki – Diasabra marduga despues di mey anochi polis y ambulance ta ser pidi e caminda parti pabou di rotonde Sasaki, cu ta bay sali na Eagle beach..
Eynan un brommer lo a accidenta y tin persona herida.
Na yegada di polis nan ta constata cu ta trata di un pareha y ta pidi pa dos ambulance.
Ambos tawata tin heridanan serio na pia.
Segun nos a compronde, e brommer biniendo di pariba pa un of otro motibo, lo no a bay hunto cu e bocht pero a sigui straight y cay den e greppel.
Dos ambulance a presenta y a sacanan for di e greppel y asina transporta ambos pa hospitaal.

robotstxt: allowed

filter: keep


text:
Nos invitado den e programa aki ta Sr. Elocadio Gonzalez miho konosi Efrain Lora. Un persona hopi konosi na Boneiru ku ta sintá tur dia bou di palu banda di e supermarket konosi komo Cultimara. Tambe ela bira hopi konosi pa kohementu di Lora. Nos a kombersa kune tokante su bida en general.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Elocadio Gonzalez
Nos invitado den e programa aki ta Sr. Elocadio Gonzalez miho konosi Efrain Lora. Un persona hopi konosi na Boneiru ku ta sintá tur dia bou di palu banda di e supermarket konosi komo Cultimara. Tambe ela bira hopi konosi pa kohementu di Lora. Nos a kombersa kune tokante su bida en general.


text:
CUERPO POLICIAL ARUBA TA INFORMA:
Awe madruga Jeugd en Zeden polis a haci un entrada hudicial na un cas na San Nicolas.
Aki Jeugd en Zeden Politie a detene e homber di inicialnan
D.A. P.T naci na Republica Dominicana y su señora V.V.V. naci na Aruba tur dos sospecha di a haci “ontucht” cu dos yui biologico di nan dos y dos yui di criansa di e homber y yui biologico di e mohe.
Hues Comisario y departamento manera Crimen Organiza y Polis Technico a juda Jeugd en Zeden Politie den e entrada hudicial aki.
Mester bisa cu ta un denuncia cu Jeugd en Zeden Politie a haya na luna di juni 2020 y a traha duro ariba esaki pa por haya e autorisacion di Ministerio Publico pa por a detene e pareha aki. E edadnan di e muchanan ta respectivamente 1,3,11 y 12 aña.


text:
Mi ke sa un hende a puya nos… Ymbert ta bo?
Mi no sa kiko a pasa, pero e gai aki ta bevind su mes na Hulanda aya. Blijkbaar Rich a subi’é tokante un situashon ku a tuma luga den december lastu ei. December ei Rich tabata perform i un hende a subi stage kita su mic, paso suppose ela perform un kantika ku nan a palabra ku e lo no a perform.
E notisia a kore duru, tur hende a bai Live pa chèrcha i hasi uzo dje momentu pa nan mes haña un tiki shine. Ymbert tambe ta un di e yavenan aki. Wak e video akibou aki.
Ora ela kanta e pida kantika aki ku su refrein ta bisa “bo’n por kita mi mic”, tur hende a asumi ku ta puña e ta tirando pa Rich.
Rich tambe a bai live splika do ko, despues bati bai Hulanda tambe.
Anyways, forward bin di 27 aki, nan dos a topa ku otro. I blijkbaar nos tur ku a kere ku Ymbert tabata tira puña pa Rich, tabata robes. Paso ela djis wòrdu inspira p’e situashon aki i no tabata un diss. Esaki ela splika ora ela bai live par’i ora pasa. Rich tambe tabata den background poniendo un tiki preshon. Ymbert di ku nada no ta pasando, pero Rich tabata mane dun’e proefwerk mondeling den background, paso e mester a keda drecha kiko e ta bisa. Segun Ymbert nada no ta pasando tòg.
Anto si, tòg Ymbert a trata na downplay e situashon hasi manera nada un pasa.
Dor di post esaki bijv.
Despues ela saka un video tambe pa splika henter e kos.
Poko dimas pa un hende ku ta bisa ku e’n ta worry. Pero bueno un kos ami por bisa Ymbert ta, yave bai kambia bo djòki.. Paso ma tende bo puya masha duru mes, bo mester a laga un tiki kachi kachi atras.
Pa tur esnan ku ta kana hunga duru den kaya, kòrda para tra’i bo ko. I si bo no por, lag’e kosnan keda nèchi gewoon. Hungamentu tòf no ta hiba bo dilanti.
Anyways, ma kita ki. Awor bosnan disfruta di e kantika aki ku no tin nèt nèt nada te maken ku e situashon aki.


text:
KRALENDIJK – Djabièrnè awó e torneo di futbòl 60 aña di FFB ta sigui den Stadion di Playa pa 8or anochi, ora ku e ekiponan Juventus i Vespo enfrentá otro.
E partido aki tambe aparte di ta primintí di bira otro tremendo partido di e torneo, ta primintí tambe di hala basta hende hiba Stadion di Playa pa mira e partido. Vespo den su partido kontra di Atlétiko Flamingo a hana un total di 1056 fanátiko ku a paga pa mira e partido, esaki banda di tur e otronan ku ta drenta pòrnada i otronan riba muraya.
E torneo ta unu estilo “dal saka”, loke ta nifiká ku e ekipo ku pèrdè ta kai afó, e ekipo ku gana ta sigui. Mester yega na un ganador. Den kaso ku tin empate na final di e partido, ta bai prolongashon di 2×15 minüt i despues si ainda tin empate, lo tira pinalti pa yega na un ganadó.
Abo fanátiko trata p’abo no pèrdè nada nada di e partidonan di e torneo aki ku tei bira bastante interesante. Wak pabo tei foi tempran pabo no pèrdè nada di e partido aki. Entrada pa mucha i 60+ ta solamente $2,-, adulto ta paga solamente $3,-.BUn invitashon na abo pues pa mira Vespo kontra Juventus djabièrnè awó pabo mira bon futbòl i na nivel. Wak pabo no pèrdé.


text: KRALENDIJK – Ayera anochi un bia mas polis tabata aktivo pa atendé ku esnan ku ta stashoná outo inkorekto den sentro di suidat. Por lo ménos 2 vehíkulo tabata parker kaminda no ta destiná pa pone outo. Polis a presentá na e sitio i a atendé ku e personanan ku tabata manehá e outonan. A pidi asistensia di kran pa yuda kita e outonan for di e sitio ku nan tabata stashoná inkorektamente. Di malu a toka un shofùr na momentu ku el a drenta e kaya dilanti di ofisina prinsipal di gobièrnu for direkshon kontrali. Polis ya tabata na e sitio i a drenta den e outo huntu ku e shofùr pa atendé loke el a hasi, ku ta kontra di regla di tráfiko. Ta importante pa outomobilistanan tene kuenta pa aktua korekto den tráfiko, pasobra polis ta ku wowo skèrpi pa loke ta trata kòntròl riba kaya den tráfiko.


text:
WILLEMSTAD – Movementu Kousa Promé (MKP) ta un partido ku ta lucha pa emansipashon. “Nos ta bai desaroyá un Yu di Kòrsou nobo, i kuné nos ta bai trata e problemanan di Kòrsou. Problema number 1 ta korupshon”, Rene Rosalia, lider di partido di Kousa Promé ta bisa.
E Yu di Kòrsou nobo ta konsiente di su identidat i liberá di sklabitut mental. Segun Rosalia e ta kapas di koperá na un Kòrsou próspero. Un Kòrsou independiente i ku ta disidí su mes kaminda.
Dick Drayer ta papia ku René Rosalia
“Nos ta sigui un ideologia humanista: stima bo próhimo manera bo mes. For di perspektiva humanista. E konsientisashon di e pueblo ta importante pa kria e Yu di Kòrsou nobo.”
Konsientisashon
Rosalia ta atmití ku ta posibel ku e kaminda ta largu i yen di opstákulo. “Korupshon a pone nos atras enormemente. Otro áreanan di interes, manera enseñansa, mester krea kondishonnan pa para esaki.”
Konsientisashon den e área di salubridat públiko tambe ta un punto klave di MKP. Den e área ei e partido ta konsentrá espesialmente riba prevenshon. “Kòrsou mester bai hasi deporte. Nos ta den tòp 5 mundial si ta trata di adikshon na hungamentu di plaka i di diálisis di nir. Nos ta muchu gordo, ku tur konsekuensha di esaki.”
Medionan di komunikashon
Pa MKP ta importante pa medionan di komunikashon tambe tuma nan responsabilidat. “Sin sensura, esei nos no ke. Pensa mas lihé riba regulashon. Nos ta para pa un emisora públiko, radio, televishon i korant, ku ta manifestá nan mes den e área di edukashon i konsientisashon.”
Segun e programa di elekshon di MPK, sentronan di bario mester haña mas ekipahe. Profeshonalnan mester sostené e sentronan aki uniformemente riba e tereno di desaroyo di komunidat, aktividatnan, kultura, deporte i rekreashon.
Outor Dick Drayer


text:
KRALENDIJK— Mi t’asina orguyoso di ta un, un Boneriano.
I manera mayoria di boso sa, nasé i lantá na Playa, pa ta eksakto much’i Sabana, di mayornan nasé i lantá na Playa Grandi i Rincon, ku desendensia di Norti’i Saliña, di unda mi ansestronan ta bini.
Mi mayornan ku no a nase muchu leu for di otro a formalisá nan relashon den un matrimonio den nan bintipiku aña nei i a muda di Playa Grandi i Rincon pa Playa, Sabana pa kuminsá e fase nobo di nan bida.
Nan a bini Playa pa persiguí mas ku solamente e fasilidatnan ku Playa tabata ofresé kompará ku Rincon i Playa Grandi.
Nan tambe, meskos ku hopi mas, tabata persiguí un soño.
I e soño ei tabata pa nan mes, pa ami i mi rumannan Denise, Romy i Sapphira.
Komo muchanan, kresiendo na Sabana den siman i pasando fin di siman na Rincon i Playa Grandi, nos a wòrdu lantá den i pa un komunidat ku tabata kere siegamente den e promesa di nos isla Boneiru, i ku un komprenshon enorme pa e partinan di e promesa di nos isla ku ainda tabata falta pa realisá.
Nos a lanta den un komunidat kaminda a siña nos pa mira un mundu mas aleu ku djis nos so. Pa ta konsiente di i pa mustra kompashon pa strugglenan di tur hende.
Nos a lanta ku e kreensia ku servisio públiko ta un kousa noble I ku e pelea pa hustisia ta tur hende su responsabilidat.
Mi tata sa bisa: “No sinta un kaminda i reklamá, hasi algu.” Básikamente mi ta kere e tabata ke men: “Bo tin ku lanta’riba, para riba bo pia i nunka give up e lucha!”
I ta e kreensia aki, ku ta te den mi ser ankrá, a inspirá mi pa tuma e desishon pa sirbi mi pueblo.
Ta mas o ménos 6 aña i mei pasá, ku mi kana drenta e sala di reunion di Konseho Insular na Pasanggrahan pa promé bes i a bisa e sinku palabranan ku lo a guia mi den mi karera polítiko: “Daisy Coffie, pa e pueblo!”
Bueno…. Mi tabata sa ku nos sistema polítiko no tabata esun di mas mihó. Pero mi tabata sa tambe, ku polítika tin un impakto profundo riba bida di nos hendenan i ku komo un polítiko un di mi responsabilidatnan ta pa duna nos hendenan seguridat i dignidat.
Mi tabata sa ku mi ke a protehá nos pueblo.
I mi tabata sa ku e hendenan den nos sosiedat, ku mas ta bira víktima di e sistema ta esnan sin bos i esnan vulnerabel.
I for di e tempu ei, meskos ku awor, mi tabata i ainda ta kere ku no mester laga ningun hende su so den su lucha.
Ami ta kere firme, ku kada malu o daño hasí kontra kada un di nos, ta malu of daño hasí kontra nos tur.
Esaki ta un punto ku mi a splika hopi bes na víktimanan di malu of daño, hopi bes dor di hende ku nan a konfia.
Mi ta rekordá e hendenan aki semper: Bo no ta invisibel. Nos tur tei pa otro. Esei te poder di e pueblo.
Henter mi karera polítiko, mi tabatin solamente 1 kliente: e pueblo di Boneiru.
Sali na vanguardia di e pueblo ta nifiká lucha na nòmber di sobrebibientenan di vários inhustisia, kontra probechadónan, kontra silensio inhustu, stigmatisashon, diskriminashon, desigualdat, inhustisia,
Ta huntu nos mester bai e luchanan aki.
Pa ta sigur ku nos a gana e bataya òf nos a pèrd’é, pero nos nunka a stòp di lucha.
I p’esei nos ta aki awe.
Nos ta aki pasobra nos tin un otro lucha nos dilanti.
Nos ta aki, sabiendo ku nos ta na un punto krusial di historia di mundu.
Nos ta na un punto krusial di e historia di nos isla.
Nos ta aki pasobra e soño di nos antepasadonan i e demokrasia boneriano ta menasá di kai pèrdè mas ku nunka anterior.
Nos ta aki ne momentu aki di tempu pasobra nos mester kontestá un pregunta fundamental.
Ken nos ta? Ken nos ta komo Boneriano?I kiko nos ke?
Ta importante pa nos kontesta e preguntanan aki. Pa mundu. I pa otro. Akinan i awor mes.
Laga nos nunka lubidá, ku pa loke ta trata asuntunan fundamental, nos tin mas tantu kos en komun ku loke ta difidi nos.
Tin ku ta bisa ku di un forma of otro nos mester buska manera di haña e base komun ei.
Loke ami ke bisa ta; ku nos tin ku rekonosé ku nos ta pará kaba riba suela firme i komun ei.
Na mi humilde opinion nos lo subi huntu òf nos lo kai huntu komo un pueblo, Si nos ta uní di bèrdat, ningun hende lo por tene ningun otro abou ni atras.
Ta trata e orei di lucha pa nos isla ku trato igual, meta kolektivo I libertat pa un i tur.
I komo tal, awe mainta ta un honor p’ami, pa ta para dilanti di boso, ku un bista kla di e lucha nos dilanti I loke mester hasi, ku fe den Dios Todopoderoso, fiel na mi isla Boneiru, I ku e “fighting spirit” ku mi a heredá di mi mayornan i mi ansestronan.
Awe mi ta aki pa anunsiá ofisialmente e lansamentu di un movementu inovativo ku kua mi ke sirbi e pueblo Boneriano.
Mi ta lansa e movementu aki pasobra mi ta stima mi isla Boneiru.
Mi ta lansa e movementu aki pa por guia e pueblo, huntu ku e pueblo i pa e pueblo,
Mi ta lansa e movementu aki pa lucha pa un Boneiru kaminda nos ta tene nos na nos palabra i kaminda nos ta honra nos promesanan hasí i karga nos responsabilidat.
Mi ta lansa e movementu aki pa por lucha pa un Boneiru próspero kaminda tin bienestar na kantidat pa kada un siudadano.
Pasobra esei ta nos Boneiru.
Esei te Boneiru ku ami ta kere den.
Esei te Boneiru ku mi sa ku nos tur ta kere den.
I lansando e movementu aki, mi ke bisa lo siguiente: Mi no ta perfekto, Dios Todopoderoso sa ku mi no ta perfekto. Pero mi lo papia semper ku desensia I klaridat moral I lo mi trata tur hende, e pueblo, ku dignidat I rèspèt. Mi lo liderá ku integridat. I mi lo papia e bèrdat. I klaro, nos tur sa ku e kaminda ku mi ta drenta awe aki no t’esun di mas fásil ni lo e ta fásil.
Robert Kennedy a bisa hopi añanan pasá: “Solamente esnan ku tin e kurashi pa riska frakasá lo tin logronan grandi!” Tambe ela bisa:” No ta simplemente liderazgo di nos nashon ta den e wega. Ta nos derecho i responsabilidat pa ku liderazgo moral di e planeta aki pa ofresé un alternativa”.
Pues awe mi ta bisa boso: esakinan no ta tempunan komun i koriente.
I e movementu aki lo no ta unu komun i koriente.
Pero esaki ta nos Boneiru.
Anto ta keda na NOS, na kada un di nos pa yuda drecha e situashon aktual ku nos ta den.
Laga nos rekordá ku den e lucha aki nos tin e forsa di poder di e pueblo.
Nos por logra e soñonan di nos mayornan I antepasadonan.
Nos por drecha nos Boneiru.
Nos por duna nos muchanan e futuro ku nan meresé.
Nos por restorá e liderazgo moral.
Pues ban hasi esaki.
Ban hasié huntu.
I ban kuminsá awor.
Mi ta invitá bo pa djòin Movementu 21, pa huntu nos ban traha na un mihó Boneiru, un Boneiru próspero ku ta brinda bienestar na un I tur.
Dios bendishoná Boneiru
Post Views:
2


text:
WILLEMSTAD.- Mi sa ken a hecha e baina ei (asesiná Helmin Wiels lider polítiko di Pueblo Soberano), esei ta loke ku e lider aktual dje partido, Jaime Cordoba a bisa djasabra den Soberano City. Cordoba tabata basta indigná ku sierto medio lo a sugerí ku e ta sospechoso den e kaso. El a nenga esaki indikando ku ta komo testigu el a bai. Ademas el a pidi esnan na sierto medio pa no atendé kuné.
E ta bon hende, pero e tin algun ruman ku a yega djasabra ku nan si no ta hasi wega.
Tambe el a kuestioná deklarashon di Aubert Wiels ku a papia riba baimentu di Cordoba na RST.
Cordoba a bisa ku djabièrnè ora el a bai RST pa interogashon komo testigu, grandi tabata su sorpresa ku tabatin miembronan di prensa pará kla pa saka su foto. Tantu na su yegada komo salida. P’esei awe e lo bai serka e hefe di RST pa puntra ta ki e bagamunderianan aki ta.
Mas aleu Cordoba a sigui bisa ku e tambe tabata polis i meskos ku RST ta interog’é, e tambe ta interogá nan. “Nan a hasi mi 8 pregunta”.
Segun Cordoba ta lista di hende a bai djabièrnè RST i ayera djasabra 5 mart tambe.
Despues di a keda interogá, Cordoba a bisa “Mi sa ken a hecha e baina aki. Den e luna nan ku ta bini aki, e kaso lo keda kla.
Ta un abusu grandi nan a hasi ku pais dor mata i asesiná kruelmente un hòmber ku ta papia e bèrdat. Awor nan ke men ku e partido ta kai, esei nunka. Votadónan ta bèk na kas”. El a sigurá Soberanonan ku ora e desenlase dje kaso tuma lugá, e votadónan lo kore bin kas.
Cordoba a sigui bisa ku no tin niun hende den gobièrnu ku a hasi mas ku Pueblo Soberano. Awor aki tin hende ta buska voto di Pueblo Soberano.
Finalmente Cordoba a kuestioná esnan ku a lanta partido. El a bisa ku ta hopi mahos hende ku mal nòmber ta lanta partido.
Bron: Extra


text:
Durante siman a comparti cu e participantenan y stakeholdernan e prome draft di e Master Plan “Reposicionando e Rumbo di Nos Pais” of “Repositioning Our Sails” na caminda pa Aruba su recuperacion economico y futuro.
E plataforma nacional, Comision Recuperacion Economico y Innovacion Aruba ta consisti di mas di 125 persona cu a base boluntario a contribui pa asina yega na un Master Plan pa Aruba cu ta presenta reformanan structural y accionnan concreto pa crea un base solido pa recuperacion economico y innovacion. E Master Plan aki ta conta cu un base amplio di conocemento di expertonan local y tambe a tene cuenta cu estudionan y plannan existente di e ultimo añanan.
Despues cu ricibi comentarionan di e participantenan y stakeholdernan, lo presenta e plan oficial na publico den e proximo dos simannan.
Prome Minister Evelyn Wever-Croes den nomber di Gobierno di Aruba ta expresa e orguyo den e trabou incansabel di e boluntarionan aki y ta gradici cada un di nan pa nan dedicacion, tempo, esfuerso y contribucion den e momentonan aki unda cu como pais nos ta enfrentando retonan nunca bisto.
“Mi ta hopi orguyoso di e mas di 125 persona cu a participa den e taskforcenan pa delinea e futuro di nos pais. Reposicionando nos rumbo como pais, pa Aruba mas fuerte, pa un economia mas fuerte y pa un autonomia mas fuerte. E masterplan aki ta pendiente e feedback di e participantenan pa despues wordo publica. Poco poco, pero sigur nos ta delinea con pa sali di e crisis. Hunto nos lo prevalece”, Prome Minister a expresa.


text:
Delegashon di minister a bishitá e proyekto “High Rise Zakitó Living & Marina”
Publiká riba
1 July 2021
Minister di Finansa, sr. Javier Silvania, huntu ku koleganan minister sr. Gilmar “Pik” Pisas, sra. Ruthmilda Larmonie-Cecilia i sr. Charles Cooper, a risibí invitashon di sr. Arnold Rood i Royal Holding Company pa hasi un bishitá i sera konosí ku e proyekto “High Rise Zakitó Living & Marina”. E kompleho di apartamentonan aki ta e promé fase di e mega proyekto di desaroyo ku tin planiá pa e area di laguna di Zakitó.
Pòrtrèt: Ministernan risibiendo informashon tokante e proyekto “High Rise Zakitó Living & Marina”.


text:
ALMERE – For di djamars Almere ta honra su deportistanan ku ta kampion oropeo, mundial òf olímpiko ku un ‘Wall of Fame”. Pero e deportista di mas legendario di Almere ta falta riba e muraya: Kòrsou su landadó kampion di ántes Enith Brigitha.
For di aña 1979 Brigitha ta biba na Almere i den añanan ’70 a gana 21 título hulandes, ademas e ta e promé hende muhé landadó di koló ku a gana medaya olímpiko. Riba medionan sosial hende ta ekspresá nan indignashon ku Brigitha ta falta riba e ‘Wall of Fame’.
“Berdaderamente nan no sa ki hende i ki logro tin den nos Almere. Esta un bergwensa”, Ton Theunis ta skibi. Sabien Verschuur tampoko no por bai di akuerdo ku e eskoho: “Munisipio Almere, boso kara ta na bèrgwensa!!”
‘Desapuntá si, ma mi lo no pèrdè soño pa motibu di e kos aki’
– Enith Brigitha
Brigitha mes ‘tambe ta desapuntá’: “Mi ta haña lástima pero si munisipio Almere haña ku mi no ta pas aden, ya, ta ken mi ta pa mi bai bisa algu di esaki? Mi lo no pèrdè soño si pa motibu di e kos aki.”
E landadó kampion di ántes for di yüni di 2015 ta para si den International Swimming Hall of Fame (ISHOF) na e estado merikano Florida. “Ei si nan konosé mi i esei pa mi ta sufisiente rekonosementu.”
Munisipio Almere ta bisa ku `niun ora so no a lubidá nada’: “Kisas tin nòmber ku nos a keda sin mira, pero ta un muraya dinámiko ku espasio pa agregá i e tempu binidero nos ta bai mira ken mas ta kualifiká”, un bosero ta bisa.
Kiko Enith Brigitha ta hasi awendia?
Awendia Enith Brigitha ta duna lès na hóben i bieu den e pisina Duranbad na Diemen. Banda di esaki e ta empeña tambe pa desaroyá talento di natashon na su isla natal Kòrsou. Na 2017 Ret Karibense a papia ku Brigitha tokante di esaki.
E selekshon di deportista kumbre ku aktualmente ta lusi riba e muraya parti pafó di e Topsporthal na Almere ta munisipio di Almere mes a hasié. “Nos a mira esnan nominá pa e gala deportivo anual di SBS na Almere i ken tabata kampion oropeo, mundial òf olímpiko.”
‘Nos tabata sa di e kos aki, pero no tabatin tempu mas pa kore trata esaki lihé lihé’
– Munisipio Almere
Dos siman promé ku a desvelá e Wall of Fame un habitante a mustra munisipio riba e falta di e landadó kumbre di ántes Brigitha riba e lista. Per e ora ei tabata ‘muchu lat kaba’. “Nos tabata ta sa di e kos aki, pero no tabatin tempu mas pa kore trata esaki lihé lihé. Nos a bai ku loke nos tabatin kaba.”
‘Ku lo bini mas deportista kumbre na Almere riba Wall of Fame ta sigur’, pero ki dia ‘munisipio no por bisa ainda’. Ora puntra Brigitha ku e lo ta dispuesto si munisipio aserk’é awor si, e ta kontestá: “Lo mi mester pensa esaki un ratu ainda.”


text:
Semper Stichting Monumentenfonds Aruba ta busca monumento cu mester di un restauracion y cu sector priva no ta tuma. Segun Anne Witsenburg, director di e fundacion, tin biaha cu un restauracion di un edificio no ta gana hopi placa cu ne. Pero p’e fundacion un break even ta suficiente. N’e momento aki no tin edificio monumental cu ta doño di nan, pero si ta buscando otro monumento por ehempel pa Pais Aruba.
Ta haciendo investigacion pa e tankinan di awa na Kibaima, cu ta basta desconoci, pero tabata forma un sistema di awa hunto cu e watertorennan na Playa y San Nicolas cu a caba di restaura. Awo ta bezig ta check con pa restaura y duna e tankinan na Kibaima un bida nobo.
Witsenburg a menciona cu na San Nicolas y Playa tin varios doño cu a acerca e fundacion pa yuda nan pa mira kico nan por haci cu nan edificio.
Por ultimo, Witsenburg a comenta cu tin varios di e edificionan cu ta na werki, cu mester di un bida nobo.
Pa cobertura mas amplio lesa edicion di TREMPAN mañan.


text:
Delegacion di AVP a reuni cu AHATA y ATIA
Oranjestad: Den cuadro di preparacion pa traha riba un plan di gobernacion Parlamentario Sra. Jennifer Arends Reyes hunto cu lider di partido Mike Eman a sinta cu AHATA y ATIA riba e ‘state of the industry’ pa mira con lo sigui dilanti despues di e pandemia cu e pais a pasa aden. Den e reunion aki Sra. Jennifer Arends Reyes a mustra cu ta di vital importancia pa tin dialogo cu gremionan cu mester traha hunto cu gobierno pa wak con lo saca e pais dilanti, atende cu tur e situacionnan cu a surgi despues di e pandemia y discuti riba e forma con lo sigui dilanti pa asina percura pa e desaroyo fructifero no solamente pa e desaroyo economico y financiero pero tambe pa bienestar di tur ciudadano riba e isla.
“Nos a hiba un reunion sumamente fructifero y informative pa loke ta e situacion actual, con nos ta para den e pandemia actual, kico e ta nifica pa nan den e industria hotelero pero tembe kico esaki ta nifica pa e trahadonan. Nos a papia con e pais lo sigui dilanti y kico Aruba lo por spera y kico nos futuro lo bira trahando hunto cu otro den un esfuerso conhunto pa di e forma aki por yega na un desaroyo sostenibel pa nos turismo pero tambe pa pueblo di Aruba. Un reunion sumamente importante caminda e base di exito pa move y saca e pais dilanti, sin duda e aspecto di dialogo ta bira algo sumamente necesario y importante,” Parlamentario Jennifer Arends Reyes a declara.
Mescos lider di AVP, Sr Mike Eman a mustra den e reunion aki cu e pais ta pasando den un sitaucion cu ta afecta henter comunidad caminda hotel y comercio tambe ta sinti efectonan di crisis aki. El a mustra cu den concepto di AVP, Aruba mester di un plan proactivo pa recupera y rescata economia di e isla y ta necesario pa tur hende coopera cu e plan di vacunacion pa asina por cuminsa na atende tur aspecto di e crisis, caminda mester yega na e meta di tin un gran cantidad di e pueblo vacuna, mester tin un plan proactivo.
Logrando esaki por habri economia, turismo mester bolbe florece y empleadonan yega na 100% di nan salario, ya cu trahadonan a sufri hopi unda ta ricibi practicamente entre 60 y 80% di nan salario cu nan tabata ricibi prome cu e crisis aki.
AVP a ricibi hopi keho di circunstancianan dificil cu hopi den pueblo bibando. Pero tambe ta mira cu turistanan ta yegando, algun ta haciendo inversion, mientras ainda por mira cu salario di mayoria di trahadonan ta para ainda na 60%. Mester tin un maneho macro, no solamente pa e isla pero tambe pa su ciudadanonan y tur e aspectonan aki nos a treci dilanti den e combersacion cu e instancianan aki.


text: Diabierna atardi a drenta informe di cu tin un auto cu 2 persona cu lo a mustra un cuchiu y un otro objeto, esaki a sigui core bay direccion Alto Vista polis a haya e informacion cu e chauffeur cu a sinti su mes amenasa lo a bay para banda di e veld di Kudawecha, mesora a dirigi un patruya na e sitio. Na yegada di e patruya e chauffeur cu a sinti su mes amenasa a bisa cu na altura di Local Store na Palm Beach a hera sosode un accidente unda e auto su dilanti e Toyota Yaris blanco A54761 na 2 ocasion tanto e chauffeur como un ocupante a mustre un cuchiu y un otro objeto durante e trajecto bayendo pariba pero e Yaris a bira bay Alto Vista. Polis a bay mesora y na un adres di un cas a haya e vehiculo y a detene e 2 sospechosonan.


text:
ORANJESTAD, Aruba – Awe diamars pa 8:00pm ta inicia e ultimo wega den e “Best out of 3” den final di e liga Division di Honor di Arubaanse Voetbal Bond pa e campeonato 2016-2017. E dos ekiponan SV RCA y Deportivo Nacional a yega final. Deportivo Nacioal a gana e prome wega y SV RCA a gana e di dos wega diasabra ultimo pa cual e ultimo wega ta tuma luga awe diamars den Stadion Guillermo Trinidad na Dakota. Entrada ta 10 florin pa adulto y 3 florin pa mucha.
Sport Vereniging Racing Club Aruba
A funda SV Racing Club Aruba (RCA) dia 15 di februari 1934. E team a sa di crece den e ultimo 83 añanan te bira un organisacion di riba 300 futbolista. Nan ta parti den division di infantil, hubenil, hoofdklas, damas, 35+, 40+ y 50+. Roland “Ditto” Acosta ta Presidente di e organisacion, mientras cu Juan Valdez ta e coach di e ekipo di 25 futbolista cu ta hunga den e division di Honor. Historia a conta nos cu den pasado, e ekipo di RCA a logra titula campeon na 34 ocasion. E ekipo di RCA ta e prome campeon di pais Aruba na aña 1986 y ta e prome team di Aruba pa bira campeon Antiano na aña 1966. E ultimo biaha cu SV RCA a bay cas cu e trofeo di campeon tabata den e campeonato di aña 2015-2016, e tempo ey contra SV Dakota. SV RCA ta conta cu sosten di su patrocinadonan Big Wheel Lottery y Powerade (Tropical Bottling Company).
Deportivo Nacional
A funda Deportivo Nacional dia 15 di Maart 1970 y desde e tempo ey a haci historia den e deporte rey di futbol. Nan ta profila den tur liga di futbol, manera ta division mini baby, baby, Lifida A, Lifida B, Mayor, Junioren y Division Honor. Tambe nan ta den e liga veterano 35, 40 y 50. Mas o menos 200 futbolista ta hunga pa Deportivo Nacional den tur division incluyendo e muchanan cu ta hunga den Lifida. Desde fin di aña 2015 a inaugura nan veld di bala nobo situa na Alto Vista. Presidente di Nacional/Coca Cola ta Silo Brete y e nan entrenador ta Dreyer Bracho. Ultimo biaha cu Nacional a bay cu e titulo di campeon tabata na aña 2006-2007, pues 10 aña pasa. Den nan trayecoria a titula 4 biaha campeon y 4 biaha sub campeon. Deportivo Nacional ta conta cu sosten di Coca Cola di Tropical Bottling Company.
Arubaanse Voetbal Bond
A funda Arubaanse Voetbal Bond (AVB) na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
ORANJESTAD – Tur preparacion ta cla, sperando yegada di e multitud diabierna anochi riba Green Square, ora cu ta keda inaugural oficialmente e punto di campaña di partido AVP y candidatonan nobo.
E evento grandi aki cu ta wordo organisa door di e ala hubenil di AVP. Pa haci e anochi aki superspecial ta bay tin presentacion di diferente grupo musical. Asina ta bay tin un ambiente grandi cu musica di Audio Rush; Phattunez; LeGroove; Rincon Boyz; Tsunami; Nutzbeatz; Sticky Sound y un presentacion sorpresa.
Lider di Partido AVP Mike Eman hunto cu candidatonan t e ala hubenil di partido HAC ta invita pueblo di Aruba pa bini hunto pa inaugura den forma grandioso e skina berde riba Adriaan Lacle Blvd y L.G. Smith Blvd. For di oranan di atardi e simpatisantenan di partido berde lo cuminsa reuni na nan respectivo sedenan. Ta bay tin 4 caravana yegando for di diferente skina: San Nicolas; Santa Cruz, Noord y Playa. Tur lo topa pa 7’or di anochi na e Skina Berde.
E anochi aki ta bay tin presentacion di bon musica, cuminda premionanan y e publico lo por cera conoci cu e candidatonan nobo y veteranonan y scucha e discurso di lider di partido. No perde, yega pa manera un famia nos participa den e campaña.


text:
Deklarashon di Promé Minister riba e último desaroyonan entre Kòrsou i Hulanda
Deklarashon di Promé Minister riba e último desaroyonan entre Kòrsou i Hulanda
Geplaatst op 02 October 2020 dor di Ministerio Asuntunan General i Promé Minister
Kerido pueblo,
Danki pa un bia mas permití mi informá boso di e desaroyonan rondó di e kombersashonnan ku nos a bin ta hiba ku Hulanda, pa yega na un akuerdo pa un finansiamentu i kolaborashon duradero.
Ku satisfakshon mi por raportá awe ku nos a sigui logra avansenan signifikativo den e negosashon ku Hulanda. Un bia mas, e negosashonnan no tabata fásil. E trabou ta duru i e materia hopi biaha ta kompliká, pero e trabou duru durante e último simannan dor di ámbos pais ta dunando fruta. A hasi hopi esfuerso pa ámbos banda komprondé otro i mas aun komprondé e posishon i nesesidatnan di Kòrsou.
Asina a diskutí en ekstenso riba e pakete di reforma (landspakket). Huntu ku esaki a añadí un agènda di ehekushon. Den esaki bon kla a definí e ophetivonan ku Hulanda ke mira nos logra, pero mas importante ta ku a definí e loke nos mes ke mira realisá.
E agènda aki lo keda determiná huntu, esta den kolaborashon di un tim di Hulanda i unu di Kòrsou. Lo duna kontenido tokante e reforma i invershonnan ku tei tuma lugá pa esakinan por sirbi interes di e pueblo di Kòrsou mihó. Nos a logra tambe pa e pakete no bira un pakete di reforma so, pero tambe di invershon den nos desaroyo ekonómiko i desaroyo sosial. Den e totalidat akí Hulanda lo duna espasio pa Kòrsou presentá un ‘business case’ pa proyektonan di invershon adishonal.
Asina so nos por krese di bèrdat pa medio di renobashon i invershon duradero. Tin mas punto ku a keda kubrí, pero manera indiká anteriormente nos no por divulgá tur kos miéntras e negosashonnan ta andando.
A deliberá tambe, en ekstenso, riba e Lei di Reino, Rijkswet Caribisch Hervormingsentiteit i su “memorie van toelichting”. Sumamente importante den esaki ta pa reiterá un bia mas ku un di e puntonan di mas importante ta pa nos outonomia keda salbaguardiá.
Konseho di Minister, den su último reunion, a haña presentashon di e pakete di reforma (landspakket) i a duna nan komentario riba loke e tim tékniko a proponé. Kombersashonnan riba nivel tékniko a kontinuá riba e Lei di Reino, nos ta spera ku esaki tambe por konkluí den e próksimo dianan. Ku un akuerdo polítiko riba e kontenido di e pakete kompleto, esaki lo por ser tratá den Konseho de Minister di Reino. Pa despues e Lei sigui den e trayekto di konseho na ‘Raad van Staten’ i nos ‘Raad van Advies’ pa finalmente bai Parlamento pa tratamentu. Miéntras tantu e finansiamentu ku nos mester por ta na nos disposishon i e kolaborashon ku Hulanda por inisiá.
Mi ke gradisí komunidat pa e madures i pasenshi den e último simannan, pa e espasio duná, pa e negosashonnan por a kontinuá.
Awor ta e momentu pa nos tuma akshon, pa bienestar di nos tur! No tin mas márgen pa keda bira rònt. E ora a yega pa nos uni i pone nos pais bèk riba e ruta di rekuperashon. Lo no bai ta fásil. E kaminda ainda ta largu, pero nos tin urgensia. Nos mester realisá reformanan ku pa hopi tempu nos a bin ta diskutí, pero nunka no a konkretisá. Nos mester tuma e kurashi i realmente invertí den loke semper nos tabata sa ku lo hasi nos grandi; esta, nos hendenan! Tur esaki, enfrentando un di e krísisnan ku a dal nos mas duru den nos historia, pero nos lo haña nos kaminda pa sali for di dje.
Ta di e forma aki so, ku kabes friu pero ku gran ambishon i determinashon, nos tá logra éksito.
Masha danki.


text:
Pa algun luna caba ta ser mustra cu Gabinete Wever Croes ta ehecutando su “afscheidbeleid” caminda cantidad di nombramento ta tumando lugar, a pesar cu tanto CFT como Gobierno Hulandes, ta exigiendo di Gobierno pa reduci su gastonan di personal.
Fuera di tuma hende den servicio tin promocionnan tumando lugar, poniendo sostenedornan di partido MEP den posicionnan clave cu den futuro e partido tin mester ora cu e lo asumi un rol den oposicion.
Un politica cu partido MEP ta conoci p’esaki y cu a nace bou di ex lider di e partido Nelson Oduber, caminda a yena e aparato di Gobierno cu MEPistanan, kendenan semper a hunga un rol den henter e proceso politico na Aruba.
E biaha aki tin mesun situacion cu antes caminda partido MEP ta dunando indicacion cu e ta bayendo bek den oposicion, despues di lo termina su periodo di gobernacion, sin cumpli cu loke tanto el a priminti di duna pueblo ora cu e ta den Gobierno.
Prome Minister Evelyn Wever Croes ta guiando un Gobierno cu no tabata sincero cu pueblo, cu no a respeta pueblo su cartera y a hiba un maneho financiero di ranca mas tanto cu por, for di cartera di pueblo, causando un inflacion increibel cu a hinca henter e pais den problema serio.
Pa completa obra a surgi e pandemia di corona virus caminda rond economianan a cay den otro y aki na Aruba no tabata diferente, pero ta un hecho cu prome cu e pandemia a lanta cabes na 2020, ya caba e pais tabata pasando den un pandemia politico na man di e Gobierno di MEP.
Recientemente a drenta informa extra oficial cu en berdad Minister Chris Romero lo no subi lista politico mas y lo bandona e arena politico, pero cu e lo wordo recompense c’un nombramento den un posicion den e compania estatal Utilities NV pero ainda no ta conoci e encargo cu e lo bay asumi.
Esaki ta parti di e ‘afscheidbeleid’ di Gabinete Wever Croes cu ya caba a cuminsa pone su hendenan den posicionnan clave sea den e aparato gubernamental of den companianan estatal prome cu cambio di Gobierno tuma lugar.
Otro informacion cu pa algun dia caba ta ser menciona y cu AWEMainta a yega di publica caba riba dje, tin di haber cu Presidente di Parlamento Ady Thijsen tambe tambe lo haya un nombramento den un compania estatal como regalo pa tanto aña di servicio den partido MEP.
Thijsen ta otro candidato cu lo no aparece riba lista di MEP pa proximo eleccion na luna di september y manera ya e rumornan tabata indica den pasado, Ady lo bay haya un puesto den e compania estatal, esta Refineria di Aruba. AWEMainta a yega di mustra den pasado cu e posibilidad lo tabata existi pa Ady bira Director di RdA, pero su falta di conocemento riba tereno petrolero, tabata e obstaculo di mas grandi y ainda tin cu mira, si e rumornan aki ta berdad, cual t’e posicion cu e lo ricibi awor cu e lo ta bandonando politica gobernacion.


text:
KIKO TA E MALESA ZIKA?
Zika ta un infekshon kousá dor di e vírùs ZIKA. E vírùs di Zika ta plama via piká di e sangura Aedes aegypti. Pues, e mesun sangura ku ta transmití e.o. Dengue i Chikungunya ta transmití Zika tambe. Ademas di haña e infekshon via sangura, sientífikonan a determiná ku por haña Zika tambe via di sèks.
SINTOMANAN
Despues di 3 pa 12 dia ku e vírùs ta den bo kurpa bo por haña un òf mas di e siguiente:
- keintura;
- iritashon di kueru;
- wowítis òf wowo hopi kòrá;
- doló di kabes, di kurpa i di skarnirnan;
- kurpa debil;
- pia hinchá.
Síntomanan ménos frekuente ta doló patras di wowo (manera Dengue), pèrdida di apetit, sakamentu, diarea i doló di barika. E síntomanan por dura entre 2 i 7 dia. Konforme informashon aktual Zika no ta un infekshon fatal, i Zika ta duna síntoma ménos fuerte ku Dengue i Chikungunya. No tin tratamentu pa Zika, ni vakuna pa prevení Zika.
Si bo sinti síntomanan paresido na esnan menshoná, akudí serka bo dòkter di kas. Dòkter por duna remedi pa aliviá e síntomanan manera keintura i dolónan. Na momentu ku dòkter haña ku un pashènt tin síntomanan ku parse Zika e lo tuma e pasonan nesesario pa laga determiná ku enbèrdat ta trata di Zika.
OTRO KONSEKUENSHANAN DI ZIKA
Parálisis. Ounke mayoria kaso di infekshon ku Zika ta duna síntomanan hopi suave, informashon di e epidemianan den pasado i aktual ta indiká ku Zika ta relashoná ku un oumento di kasonan di Guillain-Barré Syndrome (GBS). GBS ta un sorto di parálisis ku por aparesé despues di kualke infekshon (ku vírùs òf bakteria). GBS por dura un periodo kòrtiku òf largu, e persona por rekuperá kompletamente òf parsialmente, tin biaha GBS por kousa morto.
GBS no ta un kos nobo pa Kòrsou. Datonan di e epidemia di Zika na otro parti di mundu ta indiká ku Zika por duna un oumento di GBS, lokual ta hasi nos pensa ku nos por fèrwagt mas tantu kaso GBS.
Embaraso. Informashon di e epidemia na Brasil ta indiká ku infekshon di Zika durante embaraso ta relashoná ku pèrdida di e barika, morto di e yu resien nasé òf yuchinan ku ta nase ku un kondishon yamá microcefalia. Microcefalia ta un kondishon kaminda e yu ta nase ku un kabes mas chikitu ku ta normal. E kondishon aki ta relashoná ku problema di desaroyo mental i por kondusí na morto.
PREVENSHON
Komo ku ta via di piká di sangura por haña Zika, e manera general pa prevení Zika ta di evitá di kria sangura i no laga sangura pikabo. Por fabor lesa e dokumentonan: “Kon pa prevení sangura” i “No laga sangura pikabo”.
Una bes tin hende malu ku e malesa di Zika den kas, ta importante pa NO laga sangura pika ni esun malu i tampoko esun ku ainda no a bira malu. Ora un sangura pika un hende malu e sangura ta keda infektá ku e vírùs. E sangura infektá ei ta sigui plama e malesa di Zika pa mas hende den kas i besindario.
HENDE MUHÉ NA ESTADO
Pa motibu di e riesgonan relashoná ku infekshon di Zika den e promé lunanan pa ku e yu ku ainda no a nase, ta pidi pa hende muhé na estado sigui e rekomendashonnan di protekshon. Mester hasi tur posibel pa sangura no pikabo. Si bo haña iritashon di kueru, wowo kòrá òf doló di skarnir ku òf sin keintura, akudí na bo dòkter di kas i splika tur lokual bo ta sinti i si ta nesesario pon’é na altura ku bo ta na estado.
Eliminá Lugánan di brui di Sangura
Ta importante pa nos eliminá lugánan di brui (kriadero) di sangura den i rònt di kas pa redusí kantidat di sangura.
E sangura Aedes aegypti, ku ta transmití Dengue, Chikungunya i Zika, ta biba den serkania di hende. E sangura muhé mester di sanger pa e traha webu i pa esaki e ta preferá sanger humano, ounke e lo pika bestia di kas tambe si ta nesesario.
E ta brui den awa limpi pará ketu den kualke opheto rondó òf den kas. Si e opheto bira bashí mes, ainda e webu di sangura por keda intakto te ora ku e haña kontakto ku awa te ku un aña despues. Pues, si no eliminá e webunan, nan tin un aña den kual nan por bolbe desaroyá bira sangura si un dia nan haña awa.
Kana rondó di bo kas i wak unda tin potoshi i lugánan ku e potensial di wanta awa. Pa eliminá kriadero di sangura mester tuma e siguiente medidanan tur siman:
- Kita, warda òf deshasí di tur opheto ku ta fangu i/òf tene awa.
- Pa limpia algu ku bo no por rùim òp usa un skeiru duru òf banda gròf di un spòns pa kita e webunan (nan ta pikpik pretu mané stòf) pegá na rant di un opheto. Nan por pega tambe na rais òf stèk di mata, pues mester kambia e awa regularmente òf hinkanan den tera.
LISTA DI KOSNAN PA KONTROLÁ, RÙIM ÒP I ELIMINÁ RONDÓ I PADEN DI KAS
- Tayer. Pone tur tayer bou di dak òf tapa nan òf hasi uso kreativo di nan, basta awa no por keda para aden.
- Stof, frishidèr, wasmashin i outo bieu. Eliminá nan i sòru pa esnan den uso no bira un lugá ku ta wanta awa.
- Bòter (kòrda eliminá òf yena esnan kibrá riba muraya di kurá).
- Bleki, kùp i tayó di foam ku nos ta tira riba kaya i den nos mondinan. Kòrda ku asta un dòpi chikí por bira un kriadero di sangura!
- Ko’i hunga den kurá ku por wanta awa.
- Plas di awa ku ta keda para mas ku un siman. Eliminá e awa òf yena e buraku ku tera
- Vas ku flor òf ku bambu i skòter bou di mata. Mester laba vasnan i skòter un biaha pa siman pa kita webu di sangura. Yena tera den pòchi kaminda ta kria mata den awa manera p.e. mata di “Ivy”. Awendia ta hopi popular pa pone vas/pòchi grandi den kurá komo dekorashon, esakinan mester yena ku tera òf traha buraku abou di manera ku e no ta wanta awa mas.
- Baki di awa pa bestia. Laba esakinan regularmente, mínimo un biaha pa siman.
- Barí. Mester mara boka di barí ku ta usa pa fangu awa ku paña òf nèt di manera ku sangura no por drenta aden.
- Yena e.o. buraku di blòki hòl ku semènt òf tera pa awa no para aden, esaki ta konta tambe pa stakanan di kura ku ta hòl.
- Pone piská chikí (guppy) ku ta kome bichi di sangura den renbak òf baki di hòfi na lugá di venenu. Si ke pone venenu yama traha un afsprak ku ofisina di Salubridat Públiko pa evaluá kua i kuantu venenu mester pone.
- Pisina, pisina di supla, veiver i zandbak ku no ta den uso, tur tin potensial di bira un foko di sangura si awa keda para aden. Un boto pará sin usa tambe por bira un kriadero di sangura, bòlt’é òf tap’é pa e no fangu awa.Limpia het (goot) di dak regularmente.
- Pòchi di tualèt. Si tin un tualèt ku no ta usa frekuente, flùsh esaki maske ta un biaha pa siman. E tanki di awa di tualèt semper mester ta tapá.


text:
E wega aki ta crucial pa Britannia ya cu nan tin un punto so den tres wega di Play-Off, Estrella cu seis punto ta en busca di tres punto pa bira e lider nobo riba tabla di clasificacion. E prome wega entre e dos rivalnan aki cu Estrella a gana 2-0 a caba den e controversia di e elegibilidad di Jean-Pierre Van der Linden, causando controversia den futbol.
Britannia a cuminsa den atake, vooral riba e halanan, pa crusa bala den area penal, usando nan velocidad pa cu esaki. Nan homber principal cu ta hunga di links pa rechts y e motor di nan ofensiva ta Luis “Coco” Estrada, na minuut 8 caba Coco ta pone un bala den ‘doelgebied’ cu cuater hungado di e pumanan y Alexander Moreno a logra pone un cabes riba e bala despues cu e defensa di Estrella, cu ta sin nan dos estelarnan defensivo Pancho Croes y David Dubero, a gewoon “vriez”y para wak, chens grandi perdi pa Britannia, e bala a pasa na banda di e palo di gol.
Despues di varios minuut Estrella ta cuminsa nan ofensiva tambe y ta logra yegada peligroso na minuut 10 ora cu Jean Claude Farro ta hasi un pase precies pa Norviannel Naar riba man drechi cu Naar ta faya sorpresivamente, Van der Linden tambe tabata habri na man robes.
Britannia despues di un solido comienso a perde nan capitan Reinier Paraez pa lesion tempran na minuut 13 caba, un hungado clave den medio campo cu tambe por yuda den contencion y den atake. Un golpi duro pa Britannia cu e perdida di e hungado clave aki.
Un wega cu a cuminsa cu hopi promesa den e prome cuarto di wega, cu Britannia hungando cu un mas iniciativa y yegada, pero Estrella respondiendo tambe, a cambia bira un wega di hopi intercepcion y golpinan duro, e referee, cu tabata hopi imparcial, locual ta bon, pero a laga hopi encontronaso duro bai tempran caba, kizas pensando cu e no lo kier kibra e “flow” di wega? Pero asina riesgando cu e wega lo bira violento y peligroso. No ta prome biaha cu nos ta wak esaki, tin un pensamento cu pa ‘laga e hungado nan hunga’, pa e wega lora, mester interferi poco, pero na e momento cu tin menasa y golpinan duro y mal intenciona entre e hungadonan, ta tempo pa e referee interferi, e wega aki tabata rekeri mas intervencion tempran, mas ainda cu e rivalidad recien entre e dos cuadronan aki. E falta di interferencia aki mes ta causa e wega por bai para hopi mas debi na golpinan duro of hasta lesion nan. E anochi aki ta net contrario cu loke nos a wak den e wega e anochi anterior entre Dakota y Nacional, un ehempel di con un wega mester wordo maneha pa e referee.
E golpinan mal intenciona a influencia e fluides di e wega aki, cu na cierto momentonan tabata hopi bon, pero nada excepcional a pasa den e ultimo parti di e prome tempo, halftime a bay aden sin gol.
E segundo tempo a cuminsa cu bon inciativa ofensivo di tur dos ekipo, un wega di banda pa banda atrobe cu algun yegada, pero atrobe mas e wega sigui mas inpreciso e ta bira. En bes cu e hungado nan ‘hunga bala’ mane e aficion mes ta pidi for di tribuna, toch ta sigui un cierto ambiente tenso den aire.
Estrella ta haya un bon oportunidad cu un tiro liber di Joel Geerman na minuut 56 unda portero di Britannia Kendrick Dania ta interveni bon pero despues e rebote ta cai riba cabes di Jean Pierre Van der Linden pero e ta cabesa net den man di portero. Britannia tambe ta haya un bon chens den pia di Rhafotsky Godoy den doelgebied na minuut 59, for di un bon hugada cu a cuminsa cu Coco Estrada y un pase di Ulisis Nunez, pero Godoy ta tira over di gol. Na minuut 61 Britannia atrobe cu penetracion na banda robes, un hugada cu a bay sin wordo questiona, ora cu Sebastian Montoya a wordo deriba den area penal unda defensor di e Naranjadanan Alex Hassel realmente no a touch e bala pero si e pia di Montoya, Britannia no a protesta mucho. Ta Britannia tabata purbando mas, den e siguiente minuutnan ta nan tabata penetra na gusto, pero loke a perhudica nan tabata e decision nan di ultimo momento, p’asina hunga nan miho opcion nan dilanti gol, si Britannia a hasi esey nan lo tabata den un miho predicamento.
Estrella y Norvianel Naar finalmente ta responde Britannia na minuut 65 cu un hopi mihor yegada riba e gol di e Pumanan. Naar ta hustle na banda robes forsando Dania pa sali for di su porteria dal e bala cu a bai for di doelgebied pero Naar cu a keda cerca mirando un chens a gana e rebote for di Dania pa despues hasi un tiro den gol pero salba pa e cabes di Carl Geerman. E wega awo ta realmente di banda pa banda cu bon yegada di ambos cuadro. Na minuut 67 ta turno atrobe pa Britannia penetra profundo den area di Estrella unda Montoya ta drenta area penal na man robes y tira riba gol pero portero Navarro ta salba e dia pa Estrella, e rebote ta cai riba pia di Nunez na banda drechi cu bon chens y e portero abou toch ta tira mucho halto, e wega mester tabata 1-0 pa Britannia.
Britannia cu dos yegadanan mas den area penal di Estrella sin resutado, cu ya ta birando dimas, por ehempel na minuut 69, despues cu referee no a fluit un falta duro y duidelijk riba Van der Linden di Estrella, Lionel Tromp di Britannia ta haye su so dilanti gol cu portero, e no ta logra domina un bala simpel (sin defensa rond) unda e por a chip e bala den gol, pa ni un minuut despues Derwin Donata for di un pase di Coco Estrada atrobe dilanti gol ta kop di biaha na banda en bes di baha e bala cu pecho pa un miho opcion di tiro cu niun defensa riba dje.
Apesar cu Estrella na e punto aki no a produci mucho atake consistente cu penetracion, ta Phaedrick Baromeo na minuut 84 ta los un tiro potente di mas cu 30 meter riba gol di Kendrick Dania, por cierto no mucho riba di e porteria, na e punto aki ambos ekiponan a cuminsa hasi mas tironan di leu pero sin resultado, e pianan ta parce no por a duna mas pa forma atakenan sostenibel.
Na minuut 87 desafortunadamente Baromeo a sali for di e wega y tambe e resto di e campeonato aki despues di a fractura su enkel y posiblemente afectando ligamento, den un encontronaso chikito, sin ningun mal intencion, mas bien un ‘fifty fifty’, cu Nunez di Britannia, por wel di ta tambe cu e yerba artificial den mal estado por a contribui cu e situacion dificil aki.
Ainda na minuut 92 Sebastian Montoya a haya un otro chens solido pa gana e wega pa Britannia, cu tabata e miho ekipo den e wega aki, e tiro duro di Montoya na banda robes a wordo rechasa pa portero Navarro cu tabatin un tremendo wega, y asina salba su ekipo di Santa Cruz di un derota sigur.
Asina e partido aki ta yega su final unda cu no tabatin gol, tabatin na dado momento hopi incidente, pero e hungadonan a sabi di calma despues, wega a sigui, Britannia tabatin miho yegada y chensnan cla. Lamentabel ta e perdida di Baromeo na lesion serio, nos ta manda deseonan di pronto recuperacion pa gran talento aki. Britannia tin awo 2 punto, Estrella ta keda cu 7 punto den di dos luga riba tabla. Nos ‘man of the match’ ta Alex Hassel di Estrella pa su empenjo den defensa y liderasco tambe pa salba su ekipo di perde punto.


text:
Vacatura Hoofd Human Resource SVb
Banco di Seguro Social (SVb) ta desplega un tarea importante den e sistema di seguridad social na Aruba. Den e cuadro aki SVb ta ehecuta 5 ley di seguronan social. Tur luna SVb ta percura pa un gran parti di nos comunidad ricibi un entrada mediante pago di dianan di AO, pensioen di biehes y pensioen di viudo y huerfano.
Desde prome di januari 1986, SVb ta brinda seguridad pa Aruba su comunidad.
Pa cumpli cu su tareanan SVb ta conta cu trahadonan cu tin tanto status di empleado publico y contracto conforme ley civil. Pa su empleadonan SVb ta aplica tur e leynan cu ta regarda posicion huridico di empleadonan publico di Pais Aruba. Ademas, SVb ultimo añanan ta implementando un maneho di personal basa riba principionan moderno. Pa duna guia na e departamento responsabel pa e ambiente laboral nos ta buscando un
cu ta desea di contribui na nos organisacion den un forma positivo.
Tareanan principal
• produci, ahusta y ehecuta e maneho di personal di SVb;
• lidera nos departamento di HR;
• conseha y facilita gerencia riba tereno di maneho di personal y desaroyo di personal di SVb;
• conseha y facilita management cu tur asunto di personal;
• aplica y ehecuta leynan di SVb, ademas leynan di LMA y LVVDA.
Exigencia
E candidato o candidata pa e vacatura aki tin e siguiente caracteristicanan:
• ta pensa y traha riba nivel universitario;
• a finalisa un estudio riba tereno di maneho di personal of similar;
• tin por lo menos 5 aña di experiencia den mesun funcion of similar;
• tin amplio conocemento di ley y reglanan riba tereno di maneho di personal di Pais Aruba ademas leynan di LMA y LVVDA;
• tin bon bista riba meta y funcion di SVb;
• tin amplio habilidadnan comunicativo;
• tin amplio habilidad pa traduci cambio di maneho y ley di Aruba den consecuencianan concreto pa SVb y su personal;
• ta flexibel, tacto y ta tuma iniciativa, por anda cu informacion confidencial y tin habilidad pa obhetivamente wak un otro su punto di bista;
• ta domina idiomanan di Hulandes, Spaño, Ingles y Papiamento.
Salario ta conforme e Bezoldigingsregeling Aruba y ta depende di e añanan di experiencia.
SVb ta ofrece entre otro un bon areglo di pensioen y e posibilidad pa atende diferente curso.
Mas informacion
Pa mas informacion tocante e vacatura aki por tuma contacto cu director ir. Edwin M. Jacobs mediante email na info@svbaruba.org.
Solicitud mediante un carta di motivacion, acompaña pa curriculum vitae y copia di diploma(nan) por wordo dirigi na director ir. Edwin M. Jacobs, solamente mediante email dirigi na info@svbaruba.org.
Ultimo dia pa solicita ta 28 augustus 2018 pa 4:00 pm.
Un evaluacion psicologico ta forma parti di e procedura di solicitud.
Ta curasha Arubianonan pa solicita ademas lo haya preferencia riba otro.
Por wak e aviso di e vacatura akibao (pdf document):
Vacatura SVb Hoofd HR aug 2018


text:
E tabata un sostenedor ferviente di e lucha Arubano pa Status Aparte
ORANJESTAD(AAN)- Tabata Diamars cu Bonaire a wordo informa cu Jopie Abraham a fayece. E noticia a plama den Reino Hulandes, caminda Jopie Abraham a skirbi su propio historia como politico critico.
Jopie Abraham a nace na Bonaire como yiu di Julio Abahram, kende tabata fundador di Partido Democratico di Bonaire, cu tabata parti di e cadena di partido Partido Democraat di Curacao, PPA di Aruba, Partido Democraat di Bonaire y Partido Democraat di Isla Ariba.
Un accidente tragico a conduci na morto di Julio Abraham, kende a sirbi Bonaire como politico na nivel local y di Antia Hulandes.
E partido a haci un apelacion riba su yiu homber, Toon Abraham, pa tuma e encargo di dirigente di DP Bonaire y den e funcionnan gubernamental di e isla y Antia Hulandes.
Ta den e tempo aki, Bonaire a conoce un desaroyo economico importante.
Ta como sucesor di su ruman homber, Jopie Abraham a drenta arena politico di Bonaire cu un estilo propio, cu a haci cu el a bira hopi popular pero tambe na cierto momentonan hopi controversial na e isla cu pa hopi tempo a conoce dos partido cu tabata DP y UPB, cu tabata wordo dirigi dor di Rudy Ellis, kende tabata esposo di ruman di Toon y Jopie Abraham.
Tabata e desaroyonan riba tereno estatal, cu a crea un lazo estrecho entre Jopie Abraham y Betico Croes.
Jopie Abraham tabata kere den e formula di Status Aparte pa Bonaire drenta un futuro nobo den cual e autonomia di e pais mester a garantisa cambionan na fabor di e isla.
E conviccion aki a conduci na un relacion estrecho entre Jopie Abraham y Betico Croes, loke a resalta den e relacionnan den Reino.
Sinembargo, Bonaire a sigui un rumbo diferente di Aruba for di 2006 ora a logra un prome acuerdo pa Bonaire bay resorta directamente bou Hulanda, loke a wordo realisa na 2010.
Actualmente e yiu di Jopie Abahram, Clark Abraham, ta dirigi e partido cu a wordo funda dor di su welo.


text:
Title
N.V. ELMAR a experencia un fin di siman cu diferente storing
Meter Read Registration Custom Code
ORANJESTAD, Aruba - 12 di december 2016: No tabata un fin di siman normal, pasobra clientenan di N.V. ELMAR a experencia varios fayo, for di diabierna te cu diadomingo. Lamentablemente e fayonan aki tabata for di man di e compania di distribucion di coriente mes, pero su tecniconan a sa di mobilisa lihe pa por a drecha e fayonan y reconecta suministro di coriente mas lihe posibel.
"Weekend tabata druk pa nos di N.V. ELMAR, cuminsando for di diabierna caba, unda tabatin un fayo basta grandi na Paradera, ora cu pa motibo di biento fuerte compaña cu awasero, un kabel di tension halto a kibra, lagando e districto di Paradera hunto cu e barionan di Sero Blanco y Pavia sin coriente", asina Jonathan van der Linden, Maintenance Specialist na N.V. ELMAR a duna di conoce. El a conta cu tecniconan a activa mesora, a bay na e sitio pa tuma nota di e fayo y pa haci adaptacion pa por a reactiva tur cliente bek riba e red di distribucion.
"Pero un rato despues, diasabra marduga nos ta haya nos cu un accidente di auto na Sabana Basora, unda un auto a dal den un palo di luz cu kabelnan di tension halto", asina Jonathan van der Linden a splica. Como cu ta kabelnan di tension halto, esey ta haci e storing ta bira mas grandi y e inconveniencia tambe pasobra ta henter un bario ta perde suministro mesora y cu ta dura largo.
"Esey no ta den man di N.V. ELMAR, pasobra nos ta detecta e problema lihe, pero e ta tuma tempo pa e tecnico por traha, na un manera sigur, pa por coregi e fayo. Den hopi caso mester saca tecniconan di cas pa nan yega na e sitio, pa inventarisa e daño, saca hende pa bay magazijn, etc. Tur esaki ta tuma su tempo", el a splica.
E mesun diasabra tabatin un otro accidente na altura di e rotonde di Tarabana, cu tambe a ranca palo di coriente. E biaha ey no tabata kabel di tension halto, pero toch tabatin storing, aunke minimal.
Diasabra mainta, na dado momento a perde un cantidad grandi di coriente for di nan red. Esaki no tabatin di haber cu N.V. ELMAR, pero hunto cu e compania di produccion, a percura pa asina cu WEB por a garantisa suministro normal, cu a reconecta clientenan bek. Tecniconan mester a activa na tur e sub stacionnan pendiente pa ora a haya coriente bek.
N.V. ELMAR ta corda tur hende cu den e dianan aki tin hopi awasero, pero tambe ta confronta hopi accidentenan di auto. Ta pidi automobilistanan pa bay trankilo den trafico pasobra cada biaha ranca un palo di luz ta causa basta inconveniencia.
Ultimo dianan tin e situacion di tera satura cu awa, cu consecuencia cu matanan ta kita cay nan so, cadushinan ta cay riba liñanan di coriente y ta causa inconveniencia. Hopi biaha e storingnan ey por ta mas chikito, pero asina mes e ta bin cu molester pa sea e bario of e casnan den vecindario.
N.V. ELMAR tin un pagina di Facebook awo y ta masha activo. Ta conseha clientenan pa "Like" e pagina y asina keda na altura di tur fayo, interupcion y specialmente pa sa con tecniconan ta trahando riba e fayonan menciona pa soluciona mas pronto posibel.
Tin un campaña awor di “Like & Share” e pagina di N.V. ELMAR riba Facebook cu chens di gana 500 florin na suministro di coriente.
Frequently Asked Questions
-
I have trouble with my electricity, how will N.V. Elmar assist me?
In case you are experiencing full or partial outage the customer should make sure that it is not a tripped breaker or a blown fuse. If all of these are working properly you should contact N.V. Elmar at (297) 523-7147 and we will respond to your querie. In case you are experiencing dim or flickering lights, please contact Elmar and we will investigate the issue. If the issue is with your internal wiring you should contact a certified electrician for assistance.X
-
There was a power outage in my neighborhood and my appliances got damaged, will N.V. Elmar provide me with new ones?
According to our connection terms, N.V. Elmar is not responsible for possible damages to any electronic devices as consequence of a power outage.X
-
What should be done when the customer is deceased, in order to transfer ownership of the account?
The applicant must supply the certified death certificate (overlijdingsakte) as well as the valid proof of the official heir of the property, authorization of the majority of heirs and valid proof of indentification.X
-
I was involved in an accident and have damaged N.V. Elmar’s property, what do I need to do?
Call N.V. Elmar immediately and we will assess the damage. We advise to call the police and your insurance company.X
-
Can I place: signs, flags or a basketball hoop on a pole?
For safety and assets protection, it is prohibited by law to add any object to the poles. All foreign objects attached to our poles will be removed.X


text:
Stapnan Pa Kuminsa Un Empresa
Bo ke kuminsa bo mes empresa? Esaki ta un sonjo di bo ku bo ke hasi bira realidat? Bo tin sufisiente konfiansa den bo mes pa dal e stap aki pero bo no sa unda i kon bo tin cu kuminsa?
Aki nos ta trese e stapnan esensial pa bo:
1. Ora bo tin pensa di kuminsa bo mes empresa ta bon pa bo investiga posibilidatnan i tambe hasi testnan pa wak si di ta un empresario ta algu pabo.
2. Traha un plan finansiero i investiga si bo lo tin mester di finansiamentu
3. Pensa riba un nomber pa bo empresa
4. Eksplora e merkado i disidi kua strategia bo ta bai usa
5. Soru pa bo administrashon ta na ordu
6. Regla bo dokumento di kondishonan general i seguronan
7. Komete na eksigensianan legal
8. Inskribi bo empresa na Kamber di Komersio
9. Skohe un forma legal(rechtsvorm)
10. Buska kliente
Aki nos a pone stapnan esensial ku bo tin mester di sa pa kuminsa bo empresa. Den nos E-book ku pronto lo sali, nos lo splika kada un stap un tiki mas amplio.


text:
Palm Beach: Diadomingo den oranan di madruga na momento cu un patruya di polis tabata na e rotonde Sasak, for di panort a bin un Toyota Tercel blanco cu velocidad basta halto bay direccion di Oranjestad su tras a bin un otro auto, kende a avisa polis cu e Tercel aki lo a pasa dal dos auto y a sigui core, polis mesora a sali su tras pero no a logra topa cu e auto.
Despues a drenta un informe cu e persona tras di stuur ta un conoci di polis y cu e por ta arma, un rato despues nan a topa cu e auto pazuid di Olde Molen na Palm Beach mesora a pidi refuerso, pero e papelnan di e auto tabata mustra na ordo y ela bisa polis cu e otro auto a dal contra su auto. Polis a controla e auto y no a haya nada particular.
Mas durante dia e mesun auto aki tabata envolvi den un caso serio di menasa, droga y hit and run. E momento cu polis a haya droga y machete den e auto, e dos ocupantenan a keda deteni.


text:
Oranjestad-Diabierna anochi a tuma luga na Centro di Bario Brazil un reunion organisa pa Brazil Taekwondo Stichting na unda cu a toca e tema di 20 punto di agenda di cual a atende 16 di nan. Un reunion cu a bay te cu 11’or y 20 di anochi na unda cu mester a atende cada punto di agenda cuminsando cu e prome punto na unda cu Alberto Klabér a entrega e relato di Hakeem Lowe su training na Hulanda y Alemania. Alberto Klabér a entrega esaki na e secretaria di Brazil Taekwondo Stichting, señora Danica Delamore. Clifford Rasmijn a duna un splicasion di kiko tur e ta train hunto cu e team di “Train Hard Fight Smart” mirando e trainingnan cu ta wordo duna na e team, Alberto Klabér a bisa cu: “Mi ta tene mi curason pa nan contricantenan”.
Clifford Rasmijn a splica kiko tur por spera di e team di Train Hard Fight Smart, aki e tabata papiando di e preparacion pa e siguiente campeonato cu e focus ariba Best of the Best na unda cu e team aki ta para central. Tambe Clifford Rasmijn a splica tocante di e team di TK5 pa Corsou y cu e mester a haci un cambio den e team debi na e ausencia di un atleta y e no por warda te na ultimo momento pa esaki. Clifford Rasmijn kier tin su team cla pa esaki. Alberto Klabér a presenta tur e mailnan cu a drenta y esakinan a wordo trata. Clifford Rasmijn y Thais Rodriquez lo bay inscribi e atletanan pa e siguiente campeonato cu ta bay tin na Aruba na final di Augustus na unda cu lo bay participa cu e B y C team.
Thais Rodriquez a informa tocante cu lo saca potret diasabra y cu e potretnan cu no a sali bon, mester ripiti esakinan y cu lo no saca mas potret, ya cu tin basta caba saca y ta 15 so lo bay scoge pa e calender. Brazil Taekwondo Stichting lo laga print 2500 calender door cu Alberto Klabér a presenta un plan pa aña 2015 na unda cu e placa cu genera di e calender lo bay cubri e gasto di e plan di aña 2015 pa e team. Alberto Klabér mester tin tur potret cla pa dia 15 di Augustus na unda cu tur miembro ta bay vota pa e 15 potretnan pa e calender di aña 2015. Jeritza Arends kende ta e tesorero di Brazil Taekwondo Stichting ta bay presenta e cuenta di Brazil Taekwondo Stichting dia 15 di Augustus. Dia 18 di Augustus Brazil Taekwondo Stichting ta cumpli 20 aña di existencia na unda cu dia 16 di Augustus lo bay celebra esaki na Baby Beach den forma di dia di famia.


text:
ORANJESTAD — Presupuesto di pais Aruba pa 2016 lo wordo no wordo entrega aworaki. Esaki minister di Finanzas Angel bermudez ta duna di conoce na Ret Karibense. E plan ta pa keda cla cu e presupuesto prome cu fin di september, pa logra trata y aprobe no mas laat cu november.
Anteriormente e idea tabata pa entrega dos presupuesto, un pa 2016 y un pa 2017, na parlamento prome cu awe dia 1 di september. Riba conseho di Caft a dicidi pa entrega e presupuestonan separadamente.
Ariën Rasmijn combersando presidente di parlamento Lopez-Tromp y minister Bermudez
Hecho ta cu te aworaki nunca a logra entrega un presupuesto na ora desde cu Aruba a haya su Status Aparte. Presupuesto di 2015 por ehempel, a wordo aproba na mei di e aña aki. Pero na diferente ocasion Minister Bermudez a duna di conoce cu su proposito tabata pa logra e deadline aki.
Presidente di Parlamento Lopez-Tromp ayera ainda tabata considera e posibilidad cu e presupuesto lo wordo entrega na ora. Siman pasa el a manda un carta pa minister Bermudez, recordando e riba e deadline. Poco dia pasa el a haya di compronde for di e minister cu lo tabata trahando duro pa keda cla. Lopez-Tromp ta indica si cu e disturbionan na parlamento siman pasa a causa cu cierto reunionnan riba e presupuesto mester a wordo cancela. Pero no obstante di esaki, presidente di parlamento ta haya cu e presupuesto lo mester drenta e siman aki ainda.
Bermudez di su banda ta bisa cu e ultimo version di e concepto pa e presupuesto di 2016 lo mester wordo entrega na su persona e siman aki. A dicidi, por cierto tambe riba sugerencia di Caft, pa no entrega dos presupuesto. Segun minister Bermudez no por traha un presupuesto pa 2017 cu ta realistico ainda. Caft lo a conseha su persona pa enfoca riba finalisacion di e presupuesto pa 2016.
Autor Ariën Rasmijn


text:
Ta remarkabel ku ora kos no kana bon, un grupo semper tin komo solushon pa bai bèk den pasado. Sistema di enseñansa ta defisiente? Ban bèk LTS òf asta “tempu di frater”. Tin ke pa bo bolbe vota pa nan, no pa nan ideanan pa futuro, pero simplemente pasombra abo òf bo mayornan a hasi’é den pasado. Tin no sa otro ku hunga víktima di kolionalismo i sklabitut enbes di atendé ku nos heridanan i para pa responsabilidat propio. Otronan ta preferá no diskutí e karákter rasista di zwarte piet i bai bèk e tempu ku nos komo adulto tabata “gosa” sin problema di e pietnan pintá pretu. “Hasi Merka Tremendo Atrobe” a bira popular pasombra aparentemente 20, 40, 60 (?) aña pasá “kos” (sin spesifikà kiko) tabata mihó.
E realidat ta ku nos no tin un vishon orientá riba futuro. Nos ta preferá bai den pasado, anhelá pa e tempu aki bin atrobe, no pasombra e tabata asina bon, pero pasombra kòrda “goede oude tijden” ta mas fásil ku atendé ku e retonan di futuro. Ki tipo di pais nos ke ta den futuro? Kon nos ta posishoná den nos region i mundu? Ki tipo di hende nos mester pa nos realisá e vishon pa futuro.
Mayoria di e problemanan grandi di futuro ta global ku por keda solushoná solamente ku koperashon global. Sinembargo nos no a demostrá apetit pa retnan importante regional i multilateral. Tampoko nos a kontinuá ku e proposishon (2016) pa lanta un Planbureau pa independientemente konsehá riba temanan manera: inteligensia artifisial, manipulashon genétiko, robòt i merkado laboral, eutanasia, skarsedat di awa dushi, diversidat, i kambio di klima. Ki dia Fòrti òf Staten a atendé e temanan aki?
Komo turista ora bo pèrdè kaminda un bon strategia ta pa bai bèk hotel i start di nobo. Esaki sinembargo no ta funshoná ora tin ku guia pais. Urgentemente nos mester di hende ku ta skohe pa enfrentá futuro i no skonde p’e den pasado.
Willemstad, Kòrsou


text:
Kiko pa hasi
Bo a yega di pèrdè bo pasport, sédula òf reibeweis? Òf bo tabata envolví den un aksidente di outo? Bo tabata sa kiko pa hasi e ora ei? Na kontinuashon ta duna splikashon kiko por hasi den e diferente kasonan aki.
Pèrdè pasport, sédula òf reibeweis
Mèldu e pèrdida di bo pasport òf sédula na Kranshi. Mèldu e pèrdida di bo reibeweis na Ofisina di Reibeweis. Hasi bo petishon pa un reibeweis nobo mesora.
Pa apliká pa un pasport òf sédula nobo, mester traha un sita via Bentana di Informashon. Bo por traha un sita via email: sita@gobiernu.cw
Bo no ta inskribí na Kòrsou?
Bai Gabinete di Gobernador, yena e formulario i hasi petishon pa bo pasport (di emergensia).
Tene kuenta! Si tin sospecho di abusu, ta mèldu esaki na polis pa hasi investigashon.
Mas informashon:
- Yama òf bèl Bentana di Informashon na 0800-1515 (grátis) òf 433-3123
- Gabinete di Gobernador na 461-8555
Den kaso ku un di e dokumentunan aki riba menshoná a wòrdu hòrtá, semper ta bon pa hasi un denunsia serka polis.
Aksidente di tráfiko
Si ta trata di un aksidente:
- ku herido grave
- ku morto
- di ‘hit & run’
- komo konsekuensia di pasa den lus kòrá
- kaminda e shofùr bou di influensia di alkohòl
yama 911 promé i despues Forensys (CRS) na 199.
Si no ta trata di un di e kasonan ariba menshoná, yama Forensys. Si na yegada di Forensys resultá ku un di e personanan enbolbí den e aksidente no tin reibeweis, òf su papelnan di outo no ta na òrdu, ainda por yama 917. Polis lo bin pa traha un prosèsverbal i eventualmente konfiská e vehíkulo en kuestion.


text: KRALENDIJK – Miembronan di prensa a haña invitashon pa tuma nota di un di e sitionan kaminda e repatriantenan ku ta na kaminda pa Boneiru ta bai keda pa 2 siman. Ta trata di e hendenan biba na Boneiru i ta den eksterior i awor ta yega kas. Durante e paseo pa serka konosí ku e sitio, entre otro Christopher Frans a papia i a splika kiko i kon ta bai atendé ku e personanan ku ta yegando Boneiru awe atardi i ta bai den karentena. “Awe atardi e hendenan nan ta yega for di Hulanda i un grupo for di Colombia. E hendenan ta bai keda pa 2 siman na e sitio konosí pa Buddy Dive Resort. E hotèl awor ta e sitio sentral pa atendé ku esnan ku ta den karentena. Ta bai tin servisio pa e persona den por haña loke e ke for di kas i asistensia di dòkter etcetera. A skohe e lugá ku ta apropiá pa e persona durante e 2 siman i e parti di seguridat. E hende mes tin ku mantené su kamber limpi. Ta bai tin algun ‘budi’, un persona ku ta trese kos pa esnan den karentena, kende ta pèrkurá pa tur loke e persona tin mester, e hañ’é. Gezag Edison Rijna a papia i na e okashon el a bisa ayera tabata e dia pa informá di e promé kaso di hende infektá ku e vírùs di ‘corona’ na Boneiru. “No a skonde niun informashon. 2 grupo ta yega Boneiru awe, un for di Colombia i e otro di Hulanda. Momentu di nan yegada aeropuerto ta sera, pa asina tene tur privasidat di esnan ku regresá Boneiru. Bon pa tene kuenta ku no pèrmití niun hende pa yega aeropuerto Flamingo awe atardi,” gezaghèber Rijna a menshoná. Kombinashon di potrèt ta ilustrá e momentu ku miembronan di prensa a hasi e paseo na e sitio sentral di esnan den karentena.


text:
“PA PPA ‘NOORD TA E DISTRICTO CULTURAL’ DI NOS PAIS Y LO ELEVA NOORD TAMBE PA E PROXIMO NIVEL !”
BENNY NISBET (PPA)
“PA PPA ‘NOORD TA E DISTRICTO CULTURAL’ DI NOS PAIS Y LO ELEVA NOORD TAMBE PA E PROXIMO NIVEL !”
Infrastructura den districto di Noord:
Apesar cu districto di Noord ta e districto di mas cresciente di nos pueblo di Aruba realidad ta cu varios caretera den districto di Noord ta den masha mal estado. Apesar cu ciudadania di Noord a hasi apelacion tras di apelacion na e gobernacion di AVP y na parlamento di Aruba districto di Noord no a ricibi e atencion necesario. PPA lo drecha e infra-structura den districto di Noord mescos cu otro districto cu tambe ta ranca na e ‘bel’ pa atencion. E actual gobierno a inverti hopi, masha hopi placa mes den algun caretera grandi pero NO a dedica atencion na algun caretera crucial y na cierto parti di e districto unda pueblo ja ta biba pa anjas den ‘stof’. PPA lo dedica atencion debido na esaki.
Tambe PPA ta consciente di e partinan na Aruba en general districto di Noord en particular cu pa anjas ta bai bow di awa ora di jobida torrencial. Ningun di dos signatura di gobernacion no a logra dedica atencion debido korda pa solucionele, consecuentemente e pueblo y comercio den e partinan aki e.o. un parti di Palm Beach ta sufri y perde nan pertenencianan kada par di anja. PPA lo dedica atencion pa soluciona e problematica ora di e jobida torencial debidamente.
MAVO-HAVO-VWO Y UN GYMNASIO !!
Cu gran atencion PPA ta tuma nota di un variacion di partido cu ta dedica atencion na e vision di PPA pa districto di Noord esta un Mavo-Havo-VWO scol. Contrario na e partidonan cu tabatatin e signatura di gobernacion y nunca NO a dedica atencion na e necesidad aki pa districto di Noord, fraccion di PPA den decada 2001 pa 2005 pa ser exacto fecha 15 di maart 2004 a presenta un mocion den parlamento di Aruba cual mocion a pasa Unanimamente. Mustrando cu e tempo ey kaba….districto di Noord tabatatin 3 kleuterschool y 4 school basico relativamente grandi y esaki sin inclui e barrio di Tanki Leendert. E mocion a basa UNANIMAMENTE pero Lastima gobierno di MEP NO a pone fondo disponibel pa e projecto aki durante varios anja….2005, 2006, 2007, 2008. Y despues di eleccion 2009 a declara cu nan a larga fondo atras cual fondo e gobernacion nobo a usa pa e projecto di ‘street-trolley’ cu tambe ta un vision/projecto di PPA. Mientras tanto 8 anja a pasa AVP a gasta un 3 billion florin di cual un 2.5 billion na Oranjestad y gobernacion di AVP NO a pone un 15 million florin pa e vision/projecto cu PPA a pasa den parlamento di Aruba. Ta imposibel pa kere cu TUR esnan cu ta gaba cu e vision/projecto di PPA NO a pone e fondo disponibel y NO a ejecuta un projecto cu simpelmente ta un necesidad.
PPA tin Ensenansa como prioridad number UNO y lo ejecta e vision aki !! E ta un necesidad pa districto di Noord den tur sentido di palabra !! Algo interesante ta cu den e mocion di PPA a worde poni y dicidi cu junto cu e projecto aki di un MAVO-HAVO-VWO lo tin tambe cu lo mester worde construi na mes momento un Sala grandi di gymnasia pa e schoolnan di e barionan di Noord y Tanki Leendert.
Noord districto di Cultura:
Segun PPA districto di Noord ta e districto di Cultura di nos pais !! Y lo mester dedica mas atencion con pa projecta esaki tanto pa nos bishitante como nos pueblo. PPA ta pensa riba un museum dedica na Historia y Cultura en general di nos pais. Tambe PPA ta kere den projecta un industria di ‘arte y souvenir’ den districto di Noord. PPA lo stimula desaroyo di un Instituto pa Arte y Souvenir den districto di Noord.
Asina PPA lo contribui pa Noord sigui crece, pa Noord proteha su historia y valornan y pa Noord tambe bai pa e Proximo Nivel !!
Aruba, 29 di juli 2017 Lider Politico di PPA
BENNY NISBET


text:
ORANJESTAD – Korte Komun di Aruba djaluna tras di porta será a skucha e polis ku na 2015 a kore ku outo mata e mucha muhé di 12 aña Zinnia Croes. Esaki despues ku e mayornan a entregá un keho kontra Ministerio Públiko (OM) di Aruba. OM anteriormente e aña aki a disidí pa no persiguí, pa motibu di eror den e investigashon di indisio.
Sven Faarup, abogado di e famia di Zinnia, ta bisa ku den e seshon será e polis a deklará ku el a bebe alkohòl promé ku el a drenta den su outo. Segun e, Zinnia a bula dilanti su outo ònferwagt i e no por a brek mas. Durante un investigashon despues di e aksidente e polis tabatin un porsentahe muchu haltu di alkohòl den su sanger.
Bosero di OM Ann Angela: “A base di e keho di e mayornan Korte a disidí pa nan mes tende e polis. A base di e seshon ei nan ta tuma un desishon tokante persekushon.
Si Korte disidí ku ta hustu ku OM no a persiguí, e opshonnan pa persiguí e polis penalmente lo kaba. Úniko kos ku e mayornan Michella Matos i Gilbert Croes por hasi e ora ei ainda ta kuminsá un kaso sivil kontra e polis. Si Korte disidí ku mester persiguí e polis, Korte por fòrsa OM pa hasi esaki.
Nan abogado a konsehá e mayornan pa no bisa nada tokante di e seshon. “Nos a tene e asuntu mas ketu posibel pa laga tur kos kana mas nechi posibel”, mama Michella ta bisa.
Erornan grandi
Pa motibu di erornan grandi den e promé investigashon di indisio i e rapòrt di tráfiko OM na Aruba a disidí di no persiguí, ni sikiera pa stürmentu di un outo bou di influensha di alkohòl. No ta un spesialista di tráfiko a traha i firma e rapòrt i ta suponé ku a midi e marka di brek robes. P’esei no por determiná mas si e outomobilista por a prevení e aksidente i kon duru e tabata kore.
Zinnia su mayornan nunka no a risibí un deklarashon por eskrito di OM, algu ku kua nan por a apelá. Esaki a sosodé numa ora ku nan a buska publisidat. Nan ta di opinion ku ta pa malu a kometé eror i ku tabatin kuestion di hustisia di klase.
Fundashon
E mayornan a lanta un fundashon na honor di nan yu muhé, ‘Fundacion Zinnia’. Nan ke deskurashá hende pa stür ora nan a bebe alkohòl. Nan ta hasi esaki ku bòrchi i spòt di propaganda i introdukshon di ‘Amigu/amiga Didi’, e amigu òf amiga ku ta keda sin bebe ora di sali, pa e por stür outo.
Korte komun ta divulgá nan desishon dia 19 di yanüari.


text:
Aruba Hotel & Tourism Association (AHATA) published the occupancy and rates for February 2020. Tisa LaSorte, AHATA CEO, informed that the results indicate that the occupancy continues to decrease.
AHATA: Ocupacion di hotel a sigi baha na Februari
Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y pa luna di Februari 2020 e CEO di AHATA Tisa LaSorte ta anuncia cu e ocupacion a baha atrobe, esaki ta prome cu efecto di Coronavirus a cuminsa afecta turismo.
FEBRUARI 2020
Ocupacion: E ocupacion na hotelnan a baha cu 2.5 punto compara cu Februari 2019, yegando 89.3%. Tres hotel so a experiencia crecemento den ocupacion. Februari ta normalmente e luna cu tin mas demanda cu otro luna den aña.
ADR: E balor averahe di cada camber (ADR) den Februari a crece cu 2.1% compara cu un aña pasa, yegando $367.67. Por nota cu prijsnan ta normalisando. Desde e horcannan den region Caribense di September 2017 Aruba a experiencia crecemento consistente den demanda y ocupacion. Pa motibo di e extra demanda pa nos isla, e prijsnan tambe por a aumenta den 2018 y 2019. Den ultimo lunanan por a ripara cu e demanda a cuminsa nivela, y prijsnan ta cuminsa baha bek.
RevPAR: E entrada averahe pa tur camber disponibel, na Februari tabata $328.05 un reduccion di 0.6% compara cu un aña pasa.
Na Januari y Februari Aruba a experiencia cu ocupacion averahe a reduci. Mientrastanto nos por spera mas reto grandi pa turismo den lunanan venidero, pa motibo di e efecto di Coronavirus COVID-19 riba biahamento mundial. Mayoria di hotel ta ricibiendo cancelacion di reservacion pa e lunanan nos dilanti y e cantidad di reservacion tambe a cai. Ta esencial pa mercadeo internacional pa Aruba no solamente continua pero aumenta, pa por minimilisa Aruba su perdida di entrada di turismo.
E cifranan di AHATA ta basa riba 19 hotel miembro: Amsterdam Manor Beach Resort, Barceló Aruba, Boardwalk Boutique Hotel, Brickell Bay Beach Club, Bucuti & Tara Beach Resort, Courtyard by Marriott Resort, Divi & Tamarijn All-Inclusive, Eagle Aruba Resort, Holiday Inn Resort Aruba, Hyatt Regency Aruba, Hyatt Place Aruba Airport, Manchebo Beach Resort, Marriott Aruba & Stellaris Casino, Paradera Park, Renaissance Aruba Resort, The Ritz-Carlton Aruba, RIU Palace, RIU Antillas y Talk of the Town Hotel.
Posted on Mar 09, 2020


text:
Fundashon Prinses Wilhelmina Fonds a wòrdu fundá dia 16 di novèmber 1949 ku e meta pa kombatí kanser den e sentido di mas ámplio di e palabra. E Fundashon ta finansieramente dependiente di donatornan i no ta haña supsidio di gobièrnu.
Pa por kumpli ku su meta, PWF ta traha na 5 diferente manera:
- PWF ta duna guia i sostén na pashèntnan di kanser ku ta inskribí na e fundashon
- PWF ta duna guia i sostén na miembronan di famia serkano di pashèntnan di kanser ku ta inskribí na e fundashon;
- PWF ta stimulá i realisá programanan di informashon tokante di kanser;
- PWF ta stimulá i sostené otro organisashonnan i fundashonnan ku ta duna aporte na e meta di PWF;
- PWF ta duna aporte na investigashónnan tokante di kanser;
1. Guia i sostén na pashèntnan di kanser
Unabes miembro di e fundashon, miembronan por partisipá na seshonnan di informashon, nan por hiba kombersashonnan ku trahadónan sosial i por rekohé protésis di pechu, BH, peluka i otro suplementonan na PWF. Aparte di esei tin aktividatnan diario pa miembronan organisá pa e “Departamento Terapía i Rekreashon”. Tambe ta parti paketenan di alimento pa pashèntnan durante di e periodo di kimoterapia i radioterapia i PWF ta organisá eventonan sosial pa e pashèntnan.
Guia i sostén na miembronan di famia serkano
Famianan por pidi yudansa siko-sosial, ku trahadónan sosial di PWF ta ofresé.